Musika eta elkartasuna Hendaian\nOlentzero Rock jaialdia antolatu da haur behartsuentzat jostailuak biltzeko asmoarekin\nOlentzero inoiz baino rockeroago iritsi da aurten Hendaiara. Herriko merkatu zaharrean egin diote harrera jendetsua, musika kontzertu batekin. Bertan ez da sarrerarik ordaindu behar izan, baina trukean jostailu bana eraman behar izan dute hurbildu diren ikusleek. Bildutako guztiekin, eskualdeko familia behartsuenetako haurrak zoriontsu egin nahi izan dira.\nAbenduaren 3an Olentzero Rock jaialdia ospatu zen, Hendaiako Denentzat zentro sozialak antolatuta. Lapurdiko herriko Les Halles merkatuan kontzertua izan zen gaueko hamarretatik aurrera, Flying Sextoys (Bidart), Luz de Putas (Hondarribia) eta Yassa (Frantzia) ska eta reggae taldeekin. Helburua Behe Bidasoako haur behartsuenentzat jostailuak lortzea izan zen. Horretarako, sarrera ordaindu beharrean, kontzertura hurbildu zen jendeak jostailu bana eraman behar izan zuen. 300 jostailutik gora jaso ziren azkenean, ondoren eskualdeko familia behartsuen artean banatu zirenak, haurrei oparitu ziezaizkieten. Kontzertura joan ezin izan zuen jendeari gainera, antolatzaileekin harremanetan jartzeko aukera eman zaio, jostailuren bat emanez laguntzeko aukera izateko.\nHendaiako Lanetik Egina musika elkartea eta Denentzat zentro soziala izan dira antoltzaileak. Gorreti Martiarena hendaiarra azken honetako kidea da. Honela azaldu zuen Olentzero Rock jaialdia: “Aste honetan Olentzero eguna prestatzen ari gara. Kontzertu bat izango da gauean, jostailuak biltzeko”. Baina aurretik azaldu bezala, ez da kontzertu arrunta izango: “Hori dena da sosa biltzeko edo erregaloak biltzeko, haur pobreentzat, laguntzeko pixkat, momentu honetan uste dut jende askok behar duela”. Hendaian eta eskualdean beharra dagoela uste du Gorretik: “Bai, Hendaian behar hori badago. Hendaian, Behobia, Behobie, Urruñako zona horretan bada jende asko behar duena”.\nKontzertua gaueko hamarretan hasi zen, baina aurretik beste hainbat ekintza egon ziren arratsalde osoan zehar, haurrei zuzenduta edota haurren inguruan. Horien artean haurrek maiz egiten duten interneten erabilera ez egokiaren inguruko konferentzia bat antolatu zen. “Guraso askok uzten dituzte haurrak eta ez dakite zer egiten duten. Badira arrisku asko eta horren inguruan jolastuko dugu” azaldu zuen Martiarenak.\nMaider Mihura eta Andrea Perez irundarrak dira, baina ekimenaren originaltasunak eta asmoak erakarrita kontzertura hurbildu ziren. Maider Mihura: “Ilusioa egin zidan horrelako ekintza ezberdin bat egotea hemen inguruan. Bide batez zuk disfrutatzen duzu kontzertuarekin eta nolabait laguntzen diozu behar duen jendeari”. Gaur egun teknologia berriek ekitaldien iragarpena ere aldatzea lortu dute. Irundarrek sare sozialen bidez izan zuten kontzertuaren berri. “Tuentira iritsi zitzaigun ekitaldi bat eta interesgarria iruditu zitzaigun” azaldu du Andreak. Neskak hegoaldekoak izanik, giro ezberdina aurkitu zuten Hendaian. “Adin ezberdinetako jendea ikusi genuen. Bazegoen gu baino hiru urte gutxiagoko jendea, eta gu baino nahiko zaharragoan ere bai” dio Maiderrek.\nOrokorrean, Olentzero Rock jaialdia oso positiboa izan dela aipatu dute neskek, eta horrelako ekintza gehiagoren beharra azpimarratu dute. Andrea: “Ongi dago. Normalean horrelako kontzertuak doan izaten dira, baina horrela badaukagu aitzakia bide batez jendeari laguntzeko. Azkenean soberan dauzkagun jostailuak dira eta ematean ondo sentitzen zara”. Bigarren urtez ospatu da elkartasun jaialdi hau, eta lehen bi edizioetan izan duen arrakasta ikusita, badirudi ondorengo urteetan ere aurrera jarraitzeko aukera izango duela.\nLuz de Putas taldearen kontzertua\nPublicado por Zintzilik en 7:42 No hay comentarios:\nEtiquetas: hendaia, kontzertua, olentzero, rock\nBartzelonak kolpe gogorra eman dio Real Madrileri\nBenzemak lehen minutuan sartutako gola Alexis, Xavi eta Cesc-ek errez gainditu zuten bigarren denboraldian\nBartzelonak irabazi zuen larunbatean Santiago Bernabeun jokatu zen “El partido del siglo” klasikoa. Real Madril irabazten hasi zen arren, kolpe gogorra eraman zuen bigarren denboraldian. Pep Guardiolaren mutilek erakustaldi bikaina egin zuten, eta beste behin, ikuslegoa txundituta utzi zuten.\nBernabeuko harmailak jendez gainezka zeudela hasi zen partida. Zuriak bikain hasi ziren jokoan. 20. segundoan jada lehen gola sartu zuen Benzemak Valdesen hutsegitea aprobetxatuz. Konfiantzaz hasi ziren zuriak, argi eta gogor jokatuz. Baina Bartzelonako jokalariak berehala hasi ziren erritmoa eta konfiantza hartzen, zelaian nagusituz. Kontra-eraso latza heldu zitzaien maldrildarrei. 30. Minutuan Alexisek markagailua berdindu zuen Messiren jokaldia buruarekin errematatuz.\nAtsedenaldiaren ostean, Madrildarrek aukerak izan zituzten partidan nagusitzeko, baina blaugranek gogor eutsi zioten jokaldi guztietan aginduz. 54.minutuan Xavik 1-2koa lortu zuen Marceloren desbideratzearen laguntzaz. Mourinhok Kaka zelairatu zuen jokoa hobetzeko intentzioarekin, baina bartzelona zen nagusi oraindik. 66.minutuan 1-3koa lortu zuen Cesc Fabregasek garaipena agerian utziz.\nPartida amaitu arte zuriek indartsu azken saiakerak egin zituzten zortearen aurka joateko, baina argi geratu zen Bartzelona zela zelaiaren jaun eta jabe. Kolpe gogorra izan zen madrildarrentzat, garaipen gozoa ordea, blaugranentzat. Orain sailkapen nagusian berdinduta daude bi taldeak, nagusigoa nork hartzen duen ikusi beharko da .\nPublicado por Zintzilik en 3:49 No hay comentarios:\nEtiquetas: 1-3, 2011/12/10, bartzelona, bernabeu, real madril\nGaraipena Pep Guardiolaren taldearentzat\nBarçak irabazi du “El partido del siglo”. Santiago Bernabeuko zelaian jokatu da partidua eta markagailuak argi utzi du, zein den talderik onena.\nRealMadril eta Bartzelonako taldea aurrez aurre egon dira behin ere SantiagoBernabeuko estadioan.\nPartiduaren lehen zatian, zuriek oso ondo jokatu dute, presio bikaina egiten. Victor Valdesen hutsegite larriaren ostean, lortu du gola Real Madrilek. Bartzelonako atezainak Di Mariari pasatu dio baloia eta Benzemak ederki aprobetxatu du aukera markagailua 1-0 jartzeko.\nReal Madrilek primeran mantendu du erritmoa, baina Barçak erasoan jarraitu du. Messiren saiakera ederki desbideratu du Iker Casillasek 6. minutuan eta berriro ere Xaviren jaurtiketa zuzena desbideratu du atezainak. 24. minutuan Cristiano Ronaldok aukera ederra izan du, baina portugaldarraren jaurtiketa kanpora joan da oso desbideratuta. Abagune eta arazoak egon dira bi taldeentzat, baina, denbora aurrera egin ahala , blaugranak zelai erdian nagusitzen joan dira. Zurien presioa apurtzen joan da eta 30. minutua iristean, Alexisek 1 eta 1ekoa jarri du markagailuan. Messiren jokaldia aprobetxaturik, gola sartu dio Iker Casillaseri.\nAtsedenaldia eta gero, talde katalana hasi da agintzen zelaian. Iniestak 1-2koa jarri du markagailuan bigarren zatiko 7. minutuan. Erdilari katalanaren jaurtiketa Marcelok desbideratu du nahigabe eta atezainean sartu da. Minutu batzuk geroago aparteko aukera izan dute katalanek gola sartzeko, baina Casillasek oso ondo gelditu du Alexisen saiakera. Argazkia: elcorreo.com\nTalde zurikoek berdintzeko aukeren bila aritu dira baina Real Madrileko aurrelariak ez dira ondo aritu erasoan. Aukerarik onena Cristiano Ronaldok izan du bigarren zatiko 19. minutuan baina kanpora joan zaio baloia.\nNeurketako 65. minutuan hirugarren gola sartu du Barçak. Dani Alvesek erdiraketa bikaina jarri du bigarren zutoinean eta Cesc Fabregasek sare barrura bidali du baloia errematearekin. 83. minutuan Kakak aukera garbia izan du gola sartzeko berriz ere, baina honakoan Valdesek desbideratu du kornerrerantz. Hortaz, azken emaitza 1-3koa izan da, talde katalanaren alde.\nNahiz eta Mourinho indarrez irabazten saiatu den, Guardiolaren taldea nagusitu da Bernabeun. Berdinduta daude orain Barça eta Real Madril sailkapen nagusian, beraz, trantze latza izan da talde madrildarrarentzat.\nFitxa teknikoa: eitb.com\nPublicado por Zintzilik en 9:11 No hay comentarios:\nEtiquetas: barça, barrzelona, bernabeu, cristiano ronaldo, el partido del siglo, guardiola, iniesta, messi, mourinho, real madril\nBartzelonak aise gainditu du Real Madril Bernabeun\nREAL MADRIL 1-3 F.C.BARTZELONA\nReal Madril: Iker Casillas; Coentrao, Pepe, Ramos, Marcelo; Xabi Alonso, Lass (Khedira, 63.min), Özil (Kaká, 58.min); Di María (Higuaín, 68.min), Cristiano eta Benzema.\nBartzelona: Víctor Valdés; Alves, Piqué, Puyol, Abidal; Busquets, Xavi, Iniesta (Pedro, 89.min); Alexis (Villa, 84.min), Cesc Fábregas (Keita, 78.min) eta Messi.\nBartzelonak irabazi zuen larunbatean Santiago Bernabeun jokatutako klasikoa. Pep Guardiolaren mutilek erakustaldia egin zuten berriro ere, aurten espero zitekeena baino handiagoa. Aise gainditu zuten Real Madril liderra, lehen minutuan gol bat jaso arren.\nZuriak bikain irten ziren presioan, eta lehenengo minutuan 1 eta 0ekoa iritsi zen, klasikoetako historiako golik goiztiarrena. Valdesek hutsegite larria egin eta Di Mariari eman zion baloia. Benzemak ederki aprobetxatu zuen aldaratzea. Abantaila honekin, Real Madrilek intentsitate eta erritmo bizia mantendu zuen. Minutuak pasatzearekin batera, blaugranak zelai erdian nagusitzen hasi ziren, eta madrildarren presioa apurka gainditzen hasi ziren. Gauzak horrela, ordu erdia iristear zela Alexisek 1 eta 1ekoa jarri zuen markagailuan, Messiren jolakaldi apartaren ondoren buruz errematatuz. Atsedenaldia iritsi arte Real Madrilek ondo eutsi zion Bartzelonari, eta abagune onak ere eduki zituen partida berdintzeko.\nBigarren zatian Guardiolaren taldea jaun eta jabe izan zen zelaian, eta 54.minutuan Xavik 1 eta 2koa lortu zuen. Katalanaren jaurtiketa Marcelok desbideratu, Casillas tokiz kanpo harrapatu eta sarera joan zen. Mourinhok arriskatzeko momentua zela ikusi eta Kaka zelairatu zuen. Brasildarrarekin presentzia irabazi zuen zelai erdian, baina zuriak ez ziren aukera garbirik sortzeko gai izan. Bartzelonak jokoa kontrolatzen jarraitzen zuen, eta azkenean 66.minutuan 1 eta 3koa lortu zuen. Ces izan zen golegilea.\nMourinho indarra eta fisikoaren bidez gailentzen saiatu zen baina Bartzelonaren jokoa nagusitu zen berriro ere Santiago Bernabeun. Kolpe handia izan da emaitza zurientzat, eta dagoeneko berdinduta daude Bartzelona eta Real Madril sailkapen nagusian.\nIrudiak: La Sexta\nPublicado por Zintzilik en 3:28 No hay comentarios:\nEtiquetas: bartzelona, bernabeu, gainditu, real madril\nBere buruaz beste egin du Sestaoko gazte batek, bere amari eraso egin ostean\nZenbait zauri egin dizkio bere amari 23 urteko gazteak eta ondoren, leihotik bota da\nBere buruaz beste egin du Sestaoko gazte batek. Amari zenbait zauri egin ostean, laugarren pisuko leihotik bota du bere burua. 23 urteko gazteak arazo psikologikoak zituen eta amari eraso dio laban batekin. Ertzaintzak jakinarazi duenez, amak zauri larriak ditu eta Gurutzetako Ospitalean dago.\nGertakizunak ostegunean gertatu dira, goizeko bederatziak aldera. Ertzaintza hara heldu eta gaztea hilda aurkitu du lurrean botata. Amak zauri larriak zituen eta, beraz, Gurutzetako Ospitalera eraman dute. Sestaoko alkatea den Josu Bergarak adierazi duenez, han urgentziaz operatu dute, hiltzeko zorian baitzegoen. Medikuak esan duenaren arabera, solairuetako logeletara pasatuko dute laster.\nInformazio osagarria: http://deia.com/2011/12/08/bizkaia/sucesos/un-joven-apunala-a-su-madre-heriendola-de-gravedad-en-sestao-y-despues-se-tira-por-al-ventana-\nPublicado por Zintzilik en 16:21 No hay comentarios:\nEtiquetas: Ama, gaztea, gurutzeta, hilda, Josu Bergara, ospitalea, Sestao, zauria\nTuterako Osborne zezena “Independentzia” hizki handiz margotu du Independentistak sareak\nEspainiako konstituzioaren egunean burutu dute ekintza\nIndependentistak sareak “Independentzia” hizki handiz margotu du Tutera eta Argetasen arteko Osborne zezena. “Euskal Herriak pairatzen dituen inposaketa guztiak salatzeko” egin dute haien hitzetan, Espainiako konstituzioaren egunean.\nIkurrinak, Nafarroako banderak eta independentziaren aldekoak zabaldu eta bengala berdeak piztu dituzte. Gainera euskal gizarteari deia egin diote. Independentistak sarea: “Inoiz baino argiago ikusten dugu gaur egun independentzia dela aukerarik onena Euskal Herriarendako. Sentsibilizazioa zabalduz eta aktibismoa zein mobilizazioaren bidez lortuko dugu”.\nErriberakoa ez da sarearen ekintza bakarra izan. Durangoko azokan ekintza kulturala egin dute, eta ondoren kalejira herriko kaleetan zehar.\nPublicado por Zintzilik en 6:39 No hay comentarios:\nEtiquetas: independentzia, osborne, tutera, zezena\nHurrengo udan ireki nahi dute Gernikako ospitalea\n70.000 bizkaitar hartzeko prest egon egongo da ospitale berria eta Galdakaoko ospitalea lagunduko du\nGernikan eraikitzen bukatzear dauden ospitale berria hurrengo urteko udanireki nahi dute. 70.000 lagun hartzeko prest egongo da busturialdeko ospitalea. Hainbat arazok oztopatu dute ospitale berriaren irekitzea, izan ere, bosturteko atzeraldia daramatzate eraikitze lanek.\nEraikina bukatuta dago dagoeneko. Azken ukituak ematen ari dizkiote eta elektrizitateko sistema teknikoa eta gasaren azken frogak egin behar dituzte. Geratzen diren lantxoen zain dabil Osakidetza, ospitale berrira beharrezko den ekipamendu medikoa sartzeko.\nEspezialitate guztien %95az arduratuko da ospitale berria, onkologia, kirurgia baskularra eta beste batzuez izan ezik.\nPublicado por Zintzilik en 14:45 No hay comentarios:\nEtiquetas: bost, busturialdea, Gernikako ospitalea, osakidetza, urte\nZer uste duzu esango diola Raxoik Patxi Lópezi presoen hurbilketari buruz?\nNoticias de www.deia.com\nBartzelonak aise gainditu du Real Madril Bernabeun...\nBere buruaz beste egin du Sestaoko gazte batek, be...\nTuterako Osborne zezena “Independentzia” hizki han...\nArabako Errioxako herritarrak Logroñoko ospitalean...\n2012ko Sol publizitate jaialdia Bilbon egingo da\nBilboko La Casilla izotzezko pista izango da aurte...\n13 urteko mutila aurkitu dute hilda Donostian


HABE IKASBIL: Haurren tratu txarrak: haurtzaroan ere dena ez da zoriona\nHaurren tratu txarrak: haurtzaroan ere dena ez da zoriona\nErreportaje honetan haurrei egiten zaizkien tratu txarrak aztertzen dituzte. Zein ingurutan ematen diren, tratu txar mota desberdinak, nola igarri tratu txarrak jasotzen dituela haur batek, aholkuak...\nHaurrenganako tratu txarrak bazterkeria bizi duten guneetan kokatzen ditu gure inkontzienteak, oharkabean. Familien batez bestekoarekin zerikusirik ez duten etxeekin erlazionatzen dugu arazo hori nahi gabe, pobrezia handia, ikasketa maila txikia edo toxikomaniaren eraginak bizi dituzten ingurune minoritarioetan hain zuzen. Gutako edozeinek ere, herritar arruntak, nekez irudikatu ohi ditu horrelako gertaera tamalgarriak familia konbentzionaletan, gizartean integraturik dauden eta gehiengoaren pareko bizitza kalitatea duten gurasoen etxeetan.\nBaina ez dugu xalo jokatzen, ez eta halabeharrez ere. Kasu honetan, badira gutxienez bi arrazoi tratu txarrak giro marjinal edo bereziki zailetako familietako haurrei zergatik egozten dizkiegun ulertzeko. Lehenik eta behin, hedabideetan zabaltzen diren albisteetan haurrentzat degradagarri eta kaltegarrienak diren gertaerak baino ez dira jasotzen: tratu txar fisiko larriak, torturak, erailketak, haurren oinarrizko premiak ez betetzea edo haurren gorputza edo irudia helburu pornografikoetarako erabiltzea... eta ia ez zaio begiratu ere egiten komunikabideen ikuspegitik hain errentagarri ez den beste tratu txar klase bati, hain deigarri eta morbosoa ez delako. Eta bigarrenik, edozein sumintzeko moduko izugarrikeria horiek sekula egingo ez lituzketen guraso askoren buruan haurren tratu txarrak oso katalogo laburrera mugatzen dira eta ez dute pentsatu ere egiten ia egunero edo noizean behin beren seme-alabekin izaten duten portaeraren bat tratu txarrezkoa izan daitekeenik.\nAlde guztietan dago\nArazoa nahi baino hedatuago dago eta, era ezkutuan bada ere, ingurunerik hurbilenean ere gertatzen da. Drama baztertua da, ez baitugu arazoaren norainokoaren berri zenbaki eta estatistika bidez emango digun daturik. Eta gizartearentzat lotsagarri delako, gizatasun, sentsibilitate eta gizarte-kulturaren hutsunea erakusten duelako eta den bezala onartzeak min ematen duelako; azken batean gizakiok eratu dugun elkarbizitza-sistemako gaixotasun bat baino ez baita.\nHaurrenganako tratu txarren arazoak gero eta indar eta maiztasun handiagoa duela pentsatzea ez da ezkorregia izatea: gure gizartea merkatu ekonomia batean garatu eta hazten da eta bertan gizarte ongizatea sortzen duten egiturak ez dira behar bezain eraginkorrak eta hiriko kontzentrazio izugarrietarako joera dago; horren ondorioz, familia askok bere girotik alde egin behar izaten du, giro kultural arrotzean eta babes eta harrera neurririk gabe. Gainera, pobrezia eta bazterkeriazko gune gero eta handiagoak arazo latza dira ekonomikoki garaturiko herrialde askotan, geurean barne. Eta ikuspegi psikologikotik, badirudi egiaztatzen ari dela egunean zehar pilatzen ditugun frustrazioak ahulenen aurka, kasu honetan haurrekin, askatzen ditugula.\nTratu txarrak eragiten dituen pertsona ez da ezinbestean sentsibilitaterik gabeko deabrua, desorekatua, erreferentzia sozialik gabeko marjinatua, edo umetan arazo hori jasan zuen aita edo ama. Edozein pertsona irits liteke tratu txarrak eragitera, laneko porrotak edo umilazioek edo lagunen gaitzespenak edo bere bizitzarekin gustura ez sentitzeak eragiten dion angustia pilatua egoki metabolizatzen ez baldin badaki. Beste zenbait pertsona helduk oso esku arina izaten du, portaera horrek umearengan izan dezakeen eraginaz ohartu gabe.\nZer dira, benetan, tratu txarrak\nGurasoen edo haurra zaintzeaz arduratzen diren pertsonen ekintzen ondorioz haurraren osasun fisikoa eta segurtasuna edo ongizate psikologikoa arriskuan denean esan ohi da tratu txarrak edo gehiegikeriak gertatzen direla. Tratu txarrak ekintzaz edo omisioz eta zabarkeriaz gerta daitezke. Lau tratu txar mota daude.\nTratu txar fisikoa pertsona heldu batek nahita eragindako kolpe, iletik tira egite, ostiko, ziztada... eta antzekoen ondorioz sortzen diren lesioak dira. Zigor desegoki edo larregikoek eragindako kalteak ere izaten dira. Zaila da bereiztea non bukatzen den "zentzuzko" zigor fisikoen bidezko diziplina eta non hasten den gehiegikeria. Zigor fisikoa erabiltzen duenak azken baliabide gisa erabiltzen duela argudiatu ohi du, hain azkarrak ez diren beste bide zuzentzaile batzuk (eta gurasoei ahalegin handiagoa eskatzen dietenak), adibidez azalpenak eta zigor edo mehatxu txikiagoak, eraginkor izan ez direnean. Ez dio haurrari minik egin nahi, jokaera desegoki bat zuzentzea du helburu.\nBaina, "garaiz emandako ipurdiko txikia" salbu (guraso askok beharrezko jotzen dute hori, horren inguruan oraindik eztabaida badago ere), eta hori ere haurrak beste inolako bideri erantzuten ez dionean; baina bestela, zigor fisikoa haurraren duintasun eta autoestimaren aurkako eraso larria da eta kalte emozional larriak eragin diezazkioke. Zigor fisiko larriak sarri jasaten dituzten haurrek indarkeriazko jokaerak errepikatzeko joera izan ohi dute, euren helburuak lortzeko edo itxuraz arrazoirik gabe.\nHauexek izan ohi dira tratu txar fisikoen arrastoak: erredurak, haustura edo ubelduak, azalpen sinesgarririk gabe kolpetik agertzen direnak; haurrak pertsona helduak hurbiltzen zaizkionean beldurtuta agertzea; gurasoek haurrari buruz mespretxuz hitz egitea edo familiak haurra diziplina fisiko zorrotzegiaz tratatzea.\nBigarren tratu txar mota utzikeria edo zabarkeria da, haurraren oinarrizko beharrak betetzeko eginkizunean akats handiak izatea, dela heziketan, osasunean eta segurtasun edo ongizatean. Utzikeria fisikoa dagoela esan dezakegu haurraren osasuna zaintzen ez denean, etxetik bota edo behin eta berriz adin txikikoen zaintzapean uzten denean eta heziketako utzikeria esaten zaio haurrak bere beharren araberako heziketa eta eskolaratzea izan dezan zaintzen ez denean. Utzikeria edo zabarkeriaren zeinuak: eskolara ez joatea, behar duten zainketarik jasotzen ez duten hortz eta begietako arazoak, itxura zabarra, haur txikiak etxean bakarrik uztea, gurasoen egoera ekonomikoa txarra izan ez arren haurrak gaizki jantzita ibiltzea...\nTratu txar emozionala da haurren artean hedatuen dagoena eta agian gizartean onartuena. Haurrei irain, mespretxu edo iseka egiten diete, hain zuzen ere haurraren autoestima eta garapen pertsonala zaindu behar luketen pertsonek. Indarkeria horrek asaldurak eragiten ditu haurraren osasun psikikoan. Horrelakoak jasaten dituzten haurrek muturreko portaerak erakusten dituzte (atentzio erakartzen saiatzen dira edo oso pasibo agertu ohi dira) edo pertsona helduaren jokaera hartu eta beste haur batzuk babestera jotzen dute, edo adinez dagokiena baino haurrago agertzen dira. Batzuetan, bere buruaz beste egiteko saiakerak ere izaten izan dira haur horien artean.\nSexu gehiegikeria: pertsona heldu batek haur batekiko harremanetik atsegin sexuala lortzen duenean, baina haurrak era kontziente batean harremana onartzeko aukerarik gabe. Gehienak familia barruan gertatu ohi dira. Abusuz jokatzen duena familiako kidea edo hurbilekoa izan ohi da. Abusu sexualaren zeinuak faktore askoren menpe izaten dira eta oso kontuan hartzekoa da haurraren bizitzan zein momentutan gertatu diren, indarkeria edo mehatxurik izan den ala ez eta haurraren eta bortxatzailearen pertsonalitatea. Edozein modutan ere, oso ohikoa izaten da abusu sexualak jasaten dituen haurrak eskolan ariketa fisikorik egin nahi ez izatea, sexuarekiko bere adinerako jokaera eta ezagupen desegokiak izatea eta bera baino gazteagoekin sexu-harremanak izaten saiatzea.\nHaurra tratu txarrak jasaten egon daiteke, jokaera hauek baditu:\n- Bere ohiko portaeran aldaketa bortitzak.\n- Gurasoen arretarik jasotzen ez duten arazo fisikoak.\n- Urduri eta kezkati agertzen bada, gauza txarren bat gertatzeko arriskua balego bezala.\n- Arrazoirik gabe eskolara huts egitea.\n- Familiak interes gutxi agertzen du haurrak eskolan egiten duenaz eta deitutakoan ez da eskola joaten.\n- Gurasoek ukatu egiten dute haurrak arazorik duenik eta aldi berean, mespretxatu egiten dute bere jokaera.\n- Familiak haurraren gaitasunentzat eskuraezinak diren helburuak ezartzen dizkio.\n- Guraso edo helduek behin eta berriz iseka egiten diote.\n- Haurrek ez diote jendeari aurpegira begiratzen edo gaizki esaka aritzen dira jende guztiaz.\nZer egin haurren tratu txarren aurrean\nHaurren tratu txar kasuak ez dira argitara ateratzen edo salatzen, haurrak tratu txarrak jasaten dituela adierazten duten zeinuak identifikatzen ez dakigulako, edo arazoa begien bistakoa denean, saihestu egin nahi ditugulako edo arazoa publiko egitea haurrarentzat kaltegarri izango den beldur garelako. Edo ustez tratu txarrak eragin dituen pertsona hurbilekoa edo ezaguna delako. Lakra sozial horren aurrean "ezikusi" egiteko badira, beraz, justifikazioak eta horregatik gertatzen da hain sarri.\nGuztioi eragiten digun arazoa da: gizarte osoak bilatu behar ditu konponbideak, baina... norbaitek mutiko edo neskatila bat tratu txarrak jasaten ari den susmoa duenean, erantzukizun etikoz jokatu behar du eta ahalik eta zuhurtziarik handienez. Lehenengo gauza auzia Gizarte Zerbitzuen esku jartzea izango da, horiek erabakiko baitute egoerari nondik heldu, lege, psikologia, familia eta eskolaren ikuspuntutik eta adin txikikoen arretan espezializaturiko erakundeen laguntzaz. Erakunde publikoek azkar jokatzen ez badute, ez dugu zuzenean geuk jokatu behar, haurraren edo familiaren aurrean. Eta are gutxiago gertaera hauek auzoko esamesa eta morboa eragiteko erabili. Kasu hauetan diskrezioa eta zentzua betebehar morala dira eta lagundu egiten dute egoerak konpontzen.\nGogoan izan ditzagun ustez tratu txarrak ematen dituztenen irudia eta ohorea ere. Kontu handiegiz jokatzea kaltegarri izan liteke. Gizarte zerbitzuek gure eskaerari erantzuten ez badiote, berriro jo dezakegu dagokion erakundera (normalean Udaleko Gizarte Zerbitzuetara). Eta artean ere erantzunik ez balego, behartuta gaude agintarien aurrean gertaerak salatzera, batez ere haurrak jasaten duen indarkeria agerikoa eta errepikakorra bada. Haurren arretarako zerbitzu publikoei dagokie haurren tratu txar kasuei erantzutea, baina guztion erantzukizuna da haurren eskubideak errespeta daitezen gizarte-baldintzak bultzatzeaz.\nNumber of visits: 6160


EUSKARALDIA | Iturzaeta Herri Eskola\nNov 20, 2020 | Berriak\nEuskaraldia 2020, 2.edizioa abian da azaroaren 20tik datorren abenduaren 4ra bitartean. Eta zuk, dagoeneko ba al duzu zure txapa prest?\nHizkuntza ohiturak aldatzeko ariketa soziala da Euskaraldia eta gizartearen gune guztietara zabaltzen den heinean, eskolako kideok ere parte hartuko dugu.\nLehenengo edizioan bezala, Ahobizi edo Belarriprest izango zaren aukeratu dezakezu. Aurtengo Euskaraldiak ordea, berritasun bat dakar berarekin: ariketa taldean egin ahal izateko aukera. Aukera hori ariguneen bidez gorpuzten da; hau da, euskaraz lasai aritzeko guneetan.\nAnimatu parte hartzera eta ea denon artean euskararen erabilera handitzen dugun.\nNextATARI BERRIA ESKOLAN


Valentziak ingurumena errespetatzen duten metodoen sustapena kudeatzen du | Consumer\nValentziak ingurumena errespetatzen duten metodoen sustapena kudeatzen du\nLaguntza horien helburua, aurreko urtekoa baino %20 handiagoa, nekazaritza teknikak sustatzea da, inguru naturala errespetatzeko, epe luzera nekazaritza iraunkorra eta baliabide naturalen babesa ziurtatuz eta, aldi berean, ekoizpenen kalitateari eutsiz. Horretarako, zenbait jarduera-ildo diruz laguntzen dira; horien artean, produktu kimikoen erabileran arrazionalizatzeko ingurumen-teknikak erabiltzea, hala nola kontrol integratua, ekoizpen integratua eta nekazaritza eta abeltzaintza ekologikoak.\nDiruz laguntzen dira, halaber, ingurune hauskorretako higaduraren kontrako borroka, arrozetan hezeguneetan flora eta fauna babesteko jarduerak eta, azkenik, desagertzeko arriskuan dauden bertako arraza garbien mantentze-lanak. Produktu kimikoen erabilera arrazionalizatzeko ingurumen-tekniken aplikazioa sustatzeko ildoari jarraiki, laguntzak ematen dira ardogintzarako mahastien, mahaiko mahatsaren eta zitrikoen ekoizpen integratua sustatzeko eta laborantza guztietan nekazaritza ekologikoko praktikak eta hurritz eta gereziondoetako laboreen kontrol integratua bultzatzeko.\nGainera, laguntza horien bidez, Nekazaritza Sailak abeltzaintzako ustiategien kudeaketa integratua babesten jarraitzen du, alde batetik, ingurune fisikoa hobetzeko eta kontserbatzeko, eta, bestetik, Guirra ardia mantentzeko, desagertzeko arriskuan dagoen arraza autoktonoa baita.\nmedio ambiente-eu producción ecológica-eu Valentziako Erkidegoa


Udalek "Eraso sexistarik gabeko jaiak"kanpainarako materiala jaso dute. Deia, Noticias de Bizkaia\nBeldur Barik programaren barruan\nUdalek "Eraso sexistarik gabeko jaiak" kanpainarako materiala jaso dute\nKartel bat, informazio eta sentsibilizazio gida bat eta pegatinak banatu zaizkie\nEUROPA PRESS - 2018(e)ko ekainaren 29a, ostirala - 11:11etan eguneratua\nEmakundek, Arabako, Bizkaiko eta Gipuzkoako diputazioek eta Eudel Euskadiko Udalen Elkarteak "Eraso sexistarik gabeko jaiak" kanpaina jarri dute udalen esku. Beldur Barik programaren barruan, udalei hainbat material banatu zaie jai giro eta gunetan errespetuan eta berdintasunean oinarritutako jarrerak bultzatzeko. Horrela, kartel bat, informazio eta sentsibilizazio gida bat eta pegatinak bezalako materialak banatu zaizkie.\nBILBO. "Eraso sexistarik gabeko jaiak" kanpaina jaietan eraso sexistak prebenitzen laguntzeko sortu zen, gazteei zuzenduta, Beldur Barik programaren barruan. Emakundek urtero bultzatzen du, eta Arabako, Bizkaiko eta Gipuzkoako aldundiek eta Eudelek laguntzen dute.\nEmakundetik adierazi dutenez, jaietan izaten diren eraso sexistak prebenitzea "guztion kezka" da, alegia, "herritarrena eta erakundeena, bereziki tokiko eremuko erakundeentzat, jaietako espazioetatik gertuen daudelako".\nHorregatik, eta jai guneetan eta jaiegunetan ere errespetuan, berdintasunean eta autonomian oinarritutako jarduerak bultzatzeko asmoz, Beldur Barik programaren barruan zenbait material bidali zaizkie Euskal Autonomia Erkidegoko (EAE) udalei, haien bidez herritarrak gai horrekin sentikortzeko eta inplikatzeko. Kartel bat, gida bat eta kanpainaren irudia ematen duten pegatinak eta bestelako elementu batzuk bidali dira, udalaren logoa eransteko aukera ematen dutenak.\nIndarkeriaren kontrako irudi bateratua bilatzeaz gain, udalei bidalitako material horrekin lortu nahi da herrietan lan prozesu ezberdinak sortzen joatea, gazteekin edota jai batzordeekin batera, jai eta aisialdi giroetan izaten den biolentzia sexuala antzemateko, prebenitzeko eta egiteko banakako zain taldeko erantzunak garatzeko, herri askotan aurretik ere egin den bezala.\nKanpaina bultzatzen duten erakundeen iritziz, jaietan ere islatu behar da berdintasunezko gizartearen aldeko lana, pertsona guztien eskubideak errespetatzen dituen gizartearen aldekoa. "Ez alkohola, ez jaia bera, ez dira aitzaki emakumezkoen eta gizonezkoen eta neska eta mutilen arteko harremanak berdintasunezkoak ez izateko, emakumeak sexu-objektu gisa tratatzeko, edo zenbait tokitan segurtasun eza edo beldurra sentitzeko", adierazi dute.\nHortaz, erakundeok "jarrera aktiboa" eskatzen dute emakumeak errespetatzen ez dituzten edozein adierazpen fisikoren edo hitzezkoren kontra, "errespetuan, berdintasunean eta autonomian oinarritutako jarrera".\netiquetas: emakunde, beldur barik, herriko jaiak


Nukleoaren fusio - Wikipedia, entziklopedia askea.\nNukleoaren fusioa edota nukleo-fusioa erreaktore nuklear batean jazotako istripu larri mota bat deitzeko erabiltzen den izendapena da. Honetan, erregai solidoa beroaren eraginez erregai likido eraldatzen da, eraldaketa hau potentziaren areagotzea edota erregaiaren hozketa burutu ez ahal izateagatik gerta liteke. Ez da fusio nuklear zuendapenarekin nahastu behar, hartan atomoen batura baitago.\nNukleoaren fusioa zentral nuklear bateko segurtasun neurriek hutsegin dutenean eta erreakzio nuklearra kontrolpetik kanpo gelditzen denean jazotzen da, horrek zentraleko nukleoaren nukleoaren tenperatura arin igotzea eta material erradiaktiboen fusioa sortu ahal izatea dakar, ohikoenak uranioa eta plutonioa dira. Nukleoaren fusioa istripurik izugarriena da, nukleoaren egituraren etena eragin baidezake, eta horrekin batera, leherketaren bat edota lurrera filtraziorik egonez gero, ingurumenera material erradiaktibo ugari jaurtitzea. Nukleo fusio batek, ia ziurtasun osoz eta argi eta garbi, erreaktorearen suntsiketa eta berau ezin konpondu ahal izatea dakar.\nNukleo fusioaren ondorioz jazotako istripu larrien adibide honakoak lirateke: Three Mile Islandeko istripua (1979), Txernobylgo hondamendia (1986) eta Fukushimako istripu nuklearra (2011).


Zinegabonak zikloari esker, aurten ere haurrentzako zinea euro bakarrean • ZUZEU\nZinegabonak zikloari esker\nZineuskadik eta EITBk elkarlanean antolatzen duten Zinegabonak zikloak haurrentzako 11 animaziozko film eskainiko ditu\nZinegabonak zikloari esker hirugarren urtez Euskal Herriko zenbait aretoetan haurrek euskarazko filmak ikusteko aukera izango dute. Zineuskadik, EITBrekin elkarlanean, animaziozko 11 filma eskainiko ditu euro bakarrean; film guztiak euskarazko bertsioan. Zikloa abenduaren 28tik urtarrilaren 3ra bitartean izango da eta proiekzioak Donostian, Bilbon, Gasteizen, Iruñean eta Urruñan izango dira. Zine aretoez gain, hiru film Bilboko EITBren egoitzan emango dira, Multibox aretoan. Bertan sarrera doan izango da, baina beharrezkoa da HIRU3 komunitateak banatutako gonbidapena aurkeztea.\nAurten gainera, zinegabonak berrikuntza nagusi batekin dator: bikoizketa tailerra. Bilbon abenduak 28an, Donostian 29an eta azkenik, Gasteizen 30ean egingo da. Bertaratzen direnek, bikoizketa-aktore profesionalen laguntzarekin, filmetako pasarteak nola bikoizten diren ikusi eta ikasiko dute. Eta ausartzen denak ahotsa grabatzeko aukera ere izango du.\nMarko Makako – Bilbo, EITBren egoitza Multibox Aretoa\nAsterix – Bilbo, EITBren egoitza Multibox Aretoa\nDragoi Bola – Bilbo, EITBren egoitza Multibox Aretoa\n7. Ipotxa – Bilbo, Golem Alhondiga\nHurrak eta lapurrak – Donostia, Principe Zinemak\nStand by me Doraemon – Gasteiz, Florida Zinemak\nMagiaren etxea – Iruñea, Golem Baiona\nYugo & Lala – Urruña, Itsas Mendi\nMagiaren etxea – Bilbo, Golem Alhondiga\nZipi-Zape – Donostia, Principe Zinemak\nTom txiki – Gasteiz, Florida Zinemak\n7.Ipotxa – Iruñea, Golem Baiona\nHaritzaren bihotza – Urruña, Itsas Mendi\nGabonak, haurren zinema, Zinema euskaraz, zineuskadi\nOlentzero ez bada... nor?\nPanoptika: arkitektura eta masa kontrola


2022ko Itzulia Women maiatzaren 13tik 15era izango da. Hiru eguneko lasterketa hau Euskadiko hiru lurraldeetan barrena ibiliko da. Lehenengo etapa Gasteizen hasiko da, bigarrena Mallabian gauzatuko da eta azkenak Donostia izango du abiapuntu eta helmuga.\nEmakumezkoen Euskal Herriko Itzuliko bigarren etapa, hiruretatik gogorrena izango da. Maiatzaren 14an, bigarren etapa Mallabitik aterako da, baita bertan amaitu ere, bizikleta gainean 118,3 kilometro bete ondoren. Emakumezkoen nazioarteko tropeleko txirrindulariek sei mendate izango dituzte zain egun horretan.


Gaur goizean montatu da Lardizabal Herri Eskola aurreko atarian auzoko jaietarako eraili ohi den udal karpa txikia, udal langile zein gurasoen elkarlanarekin. Horrela, eguraldia lagun ez den garairako eremu estali berri bat eskainiko zaie haur eta irakasleei, aire librean klaseak emateko balia dezaten.\nHorrez gain herriko hainbat eremu publiko eta lokal eskolaren erabilerarako prestatu dira. Lardizabal eskolako zuzendaritzarekin elkarlanean ikasgela bakoitzak herriko eremu ireki bat eta inguruan lokal bat izango du ikas jarduera gauzatzeko. Eremu hauen erabilera asteka elkartrukatuko dutela jakinarazi digute eskolatik. Hauek dira eremuak:\nLUBERRIKO GIMNASIOArekin TXAROneko plaza edo IBAI-ONDO etxeazpiko karrapea.\nHERRI ANTZOKIArekin ARGARBI etxe aurreko plaza.\nKARREANE kultur etxearekin, plaza eta saloietako aterpea.\nKIMUENE kulturgunearekin ARTXANBERRIko plarkea.\nOLALDEKO PARKEA (parke botanikoa) hiru eremutan banatuko dute.\nLARDIZABAL herri eskolako eraikinarekin RESTI pilotalekua, eskola atariko plaza, haur eskola ondoko eremua eta belar artifizialeko eremua.\nEskola presentzialari eusteko erronkan garrantzitsua izango da aire zabalaren erabilera sustatu eta pilaketak ekiditea. Eremu guzti hauek eskolaren esku jartzeak horretan lagunduko duelakoan hartu du erabakia Zaldibiako Udalak eta eskura dituen bitarteko guztiak erabili beharko ditu azpiegitura hauen mantenu, garbiketa eta desinfekziorako.\nIrailean zehar, beraz, eskolako funtzionamendu berrira egokitzea izango da Udalaren lehentasun nagusia, eta ondoren hasiko da eskola orduez kanpoko eskaintzaren antolaketa, hainbat egokitzapen egongo direla aurreikusiz.\nGaur jarri den karpa hau eskola orduan eta eskola orduez kanpo erabili ahal izango da. Hala ere, eta gaur egun gertatzen direnak ikusirik, estalpe honen eta gainontzeko espazio publikoen erabiltzaileei honakoa ohartarazi nahi diegu:\nZaindu ditzagun ondo denonak diren azpiegitura hauek: beren iraupena denon esku dago. Karpa eremu bat estaltzeko da, ez txintxilika edo bestelako erabilera okerrik egiteko.\nHondakinak: pipa-azalak, zorroak... Eremu guztietan, baina bereziki haurren eremuak direnetan gehiago (haurreskola, eskola eremua, parkeak...) arrisku eta lan handia sortzen dute. Hondakin-ontziak erabili, mesedez!


Fekoor | ENPLEGUA\nGure Lan-orientazio eta Lan-bitartekaritza Zerbitzuak orientaziora, informaziora, sentsibilizaziora eta prospekziora bideratzen du bere lan-jarduna, zerbitzua eskaintzen diegun pertsonen gizarteratze-laneratzea lortzeko helburuarekin.\nLanbideko 1600000040 zenbakidun Enplegatze-agentzia gara eta aholkularitza lana egiten dugu:\nDesgaitasun fisikoa edota organikoa duten pertsonak LAN BILA ZABILTZA?\nEnplegu bila edo lan-baldintzak hobetu nahi dituzten eta % 33ko edo gehiagoko desgaitasun fisikoa edota organikoa duten pertsonentzako. Gaitasun pertsonalak, sozialak eta lan arlokoak garatzeko beharrezkoak diren tresnak eskaintzen dizkiegu laneratzea errazteko edo lan-postua mantentzeko.\nEnpresak DESGAITASUNA DUTEN PERTSONAK KONTRATATU NAHI DITUZU?\nBizkaiko enpresa-sare osoari zuzendua, desgaitasun fisikoaren inguruko sentsibilizazio-lana egitea da gure xedea eta, hartara, lan-aukera berriak bilatzea eta estereotipoak haustea.\nProfil profesional eta kualifikazio desberdinetako pertsonen datu-basea dugu.\nKontratazio-prozesuan, aholkulari lana egiten dugu eta, prozesuan ematen ditugun urratsen berri ematen diogu enpresari. Era berean, desgaitasuna duten pertsonak kontratatzeagatik ematen diren pizgarrien inguruko informazioa ematen dugu.\nSilvia Fernández de Las Heras Díaz y Maitane Bergara Gotxi\nIndalecio Prieto, 16 behea, etorbideko egoitza (48004 Santutxu -Bilbo)\nUrritik ekainera: 9.00etatik a 14.00etara eta 15.00etatik 18.00etara. Uztaila eta iraila: 8.00etatik 15.00etara.\n94 475 82 02 eta94 475 30 59\nempleo1@fekoor.com y empleo@fekoor.com


Autoan goazenean umearen ezaugarrietara egokitutako aulkitxoak eta kontrako noranzkoan – Guraso.eus\nAutoan goazenean umearen ezaugarrietara egokitutako aulkitxoak eta kontrako noranzkoan\n2018-01-27\tGoiena\tIruzkinik ez\nAutoan goazenean oso garrantzitsua da segurtasun arauak betetzea, eta herri batzuetan hasita daude guraso izateko prestaketa saioetan gai horren inguruko aurkezpenak. Irunen, Donostian, Zarautzen, Hernanin eta Oñatin egiten dituzte. Kasu gehienetan, udaltzain bat izaten da azalpenak ematen dituena.\nIndarrean dagoen araudiak segurtasun aulkitxoa erabiltzera behartzen du haurrak 1,35 metroko garaiera izan arte. “Ume bakoitzak bere ezaugarriak ditu eta aulkitxoak pisuaren edo garaieraren arabera sailkatu ohi ditugu”, adierazi du Oñatiko osasun zentroan Eñaut Unamuno udaltzainak. “Gaur egun bi motatako aulkiak daude: pisua kontutan hartzen dutenak edo garaiera kontuan hartzen dutenak. Esaten denez garaiera kontuan hartzen dutenak jarraituko dute aurrera, eta besteak poliki-poliki desagertzen joango dira”. Unamunok ohartarazten du garrantzitsua dela segurtasunerako aulki bakoitza erabiliko duen umearen ezaugarrietara egokitzea.\nUmeak atzera begira joatea komeni dela azpimarratu du udaltzaingoak. “Jaioberriak direnean legez da derrigorrezkoa”, azaldu du. “Arrazoia da ume jaioberri batek buruan duela pisuaren zati handiena. Aurrera begira joango balitz kolpe baten ondorioz lepoko lesio garrantzitsuak izan ditzake. Atzera begira joanez gero, aldiz, babestuago doa alde horretatik”. Arrazoi horregatik autobusean, taxian, trenean… umeek beti kontrako noranzkoan esertzeko gomendioa egin du udaltzainak.\nMerkatuan aukera oso zabala dago, baina aulkiek bere homologazioa behar dute. Dendarientzako ere ikastaroak antolatzen direla esan du udaltzainak.\nHaurra autoan eramateko leku seguruenaren inguruan galdetuta Unamunok jakinarazi du umeak atzeko aldean joan behar dutela beti eta atzeko aldean lekurik seguruena erdikoa dela. “Gertatzen dena da askotan leku estua dela eta aulkitxoak jartzeko arazoak egon daitezkeela”. Erdiko eserlekuaren ondotik estatistikek diote hurrengo leku seguruena kopilotuaren atzekoa dela eta ondoren gidariaren atzeko aldea.\nIruzkinik ez "Autoan goazenean umearen ezaugarrietara egokitutako aulkitxoak eta kontrako noranzkoan"


Patricia Abad izanen da Antsoaingo udalerako Izquierda-Ezkerrako zerrenda-burua\nPatricia Abad, 42 urteko Batzarreko kidea eta Carlos Jimenez izanen dira Antsoaingo udalerako Izquierda-Ezkerrako zerrendaren buruan joanen direnak.\nKoalizioa berritura, Batzarrek eta Nafarroako Ezker Batuak ezkerreko indarrak batzearen alde eginen dute Antsoainen.\nIzquierda-Ezkerraren ustez, “azken legealdi honetan udalean izandako lan esperientziak aberastu eta indartu egin du ezker ireki, solidario, askotariko eta parte-hartzaile hau, Izquierda-Ezkerra, alegia. Horregatik, berriz ere elkarrekin aritu nahi dugu. Bagenekien eta esperientziak hala erakutsi digu, badela udal politika egiteko bestelako modurik. Eguneroko lanean sinesten dugu guk, lan zintzoan eta gure herrian ageri diren sentsibilitate guztiei irekita dagoen lanean”.\nPrentsa ohar baten bidez azaldu duten gisa “Izquierda-Ezkerrakook demokrazia erradikal eta erabatekoaren alde eginen dugu lan Antsoainen, interes alderdikoietatik urrun, herritarrak hartuta udal ekinbide guztien xede. Jendearengandik eta jendearentzat. Horretarako jendearen parte hartzea bultzatu nahi dugu bere hedadurarik gorenean, gure lan ildoen diseinuetan hasi eta egindako kudeaketaren erabateko gardentasuna agertuz; horregatik zabalik ditugu ateak gure karrika eta plazetan sortzen diren auzi guztientzat. Jende guztia animatu nahi dugu gure programa egiten lagun diezagun proposamen konkretuen bidez”.\nZerrenda buruaren datuak:\nPatricia Abad Encinas (Madril 1973) Botikaria eta arte eszenikoetan diplomaduna. Batzarreko kidea. Hainbat boluntariotza proiektutan aritua da osasun arloan, trebetasun sozialenean eta arte eszenikoenean. Egun Accion en Red GKEren laguntzaile da eta Txinparta-Fuerte San Cristóbal Red de memoria colectiva taldearena ere bai.\nCarlos Jimenez Sarasa:\n30 urte, elektrizitatean tituluduna, igogailuen mantentze lanetan teknikaria, herriko hainbat kirol elkartetako laguntzaile, Charco peñako bazkide eta Nafarroako Ezker Batuko militantea.


Euskarazko tertulia literarioak, Altsasuko liburutegian - Altsasu - Guaixe.eus\nEuskarazko tertulia literarioak, Altsasuko liburutegian\nGuaixe 2019-10-07 11:37\nHilabetean behin euskarazko hizketaldi literarioak antolatu ditu Altsasuko liburutegiak lehenengo aldiz\nNobedade bezala, aurten Altsasuko liburutegiak euskarazko hizketaldi literarioak antolatu ditu urriko, azaroko eta abenduko asteazken baterako.\nUrriaren 23an, azaroaren 20an eta abenduaren 22an izanen dira hizketaldi literarioak, 18:30ean, eta tertulia bakoitzean euskarazko liburu bat izanen dute eztabaidagai. Hortaz, hauek dira Altsasuko liburutegiak hizketaldietarako proposatu dituen liburuak: urriaren 23rako, lehenengo hizketaldirako, Fertxu Izquierdo idazlearen Mendeko borroka liburua aukeratu dute. Azaroaren 20an Gotzon Garateren India Harrigarria liburuari buruz hitz egingo dute, eta, azkenik, abenduaren 22an Jose Luis Asensioren Ixa Asap! jorratuko dute.\nHizketaldi literarioetan parte hartu nahi duenak liburutegian eman behar du izena eta izena ematean tertulietan jorratuko den liburuaren ale bat entregatuko zaio. Hizketaldirako liburu irakurri behar da, tertulian, taldean, eztabaidatu ahal izateko.


‘The Singular Store’ denda ibiltariak tokiko merkataritza sustatuko du Araban maiatzean | Laboral Kutxa\n‘The Singular Store’ denda ibiltariak txikizkako merkataritza sustatuko du maiatzean, eta mezu bat helaraziko du: denda horietan erostea, kalitate eta tratu hurbilaren sinonimo ez ezik, bertako ekonomia eta enplegua bultzatzeko modua ere badela, alegia. Arabako merkatariak izango dira protagonista espazio horretan, zeinetan jendeari erakutsiko baitizkiote berezi egiten dituzten produktuak eta zerbitzuak.\nEkimen hori tokiko merkataritzari laguntzeko ‘Pentsa ezazu pluralean, eros ezazu singularrean’ kanpainaren barruan dago, eta asteburu honetan egingo du ibilbideko lehenengo geldialdia Gasteizko Andre Maria Zuriaren plazan; ibilbidean beste herri batzuetan ere izango da, hala nola Laudion, Agurainen, Amurrion eta Guardian.\n“The Singular Store”-k Arabako zenbait herri eta eskualdetako hamar denda txiki batuko ditu egunero, eta merkatari horiek jendeari aurkeztuko diote beren negozioa eta erakutsiko beren denda gainerakoetatik bereizten duen produktua, zerbitzua edo bereizgarria, establezimendua paregabe eta bikain egiten duena.\nJarduerak eta egutegia\nDenda ibiltaria Gasteizko Andre Maria Zuriaren plazan egongo da gaur eta bihar (larunbata), 11:00etatik 21:00etara bitartean; maiatzaren 11n eta 12an ere Arabako hiriburuan egongo da, baina Arka eta Antso Jakitunaren kaleetan, hurrenez hurren. Datozen asteetan, ibilbidean aurrera egin eta herri hauetan egingo du geldialdia: Laudion (maiatzak 17), Agurainen (maiatzak 18), Amurrion (maiatzak 25) eta Guardian (maiatzak 26). Egutegi osoa, jarduerak non egingo diren eta zein dendak parte hartuko duen web orrian ikus daiteke (www.arabahemengoshopping.eus).\nIragan abenduan, Arabako Foru Aldundiko Enplegu, Merkataritza eta Turismo Sustapenaren Sailak abian jarri zuen ‘Pentsatu pluralean, erosi singularrean’ tokiko merkataritzari laguntzeko kanpaina, txikizkako merkataritzari prestigioa emateko eta bistaratzeko, eta kontsumitzaileekin emozioen bidez bat egiteko.\nBada, ‘The Singular Store’ ekimena kanpaina horren barruan sortu da. Kanpaina abian jarri zenetik, guztira Arabako 165 denda txikik parte hartu dute.\nEusko Jaurlaritzak eta Gasteizko Udalak bat egin dute aurten kanpaina horrekin, zeinaren mezuak entzun eta ikusten baitira komunikabideetan eta sare sozialetan, bai eta parte hartzen duten establezimenduetan ere, bereizgarri, liburuxka eta berriro erabiltzeko poltsen bidez, eta manifestu bat ere atera dute, txikizkako dendetan kontsumitzearen eragin positiboa azaltzen duena: tratu hurbilekoa, kalitatea, jasangarritasuna, enplegua, bertako ekoizpena eta artisautza bultzatzea, eta abar.


ASTEBURU OPAROA BEZAIN BIKAINA | Munduko Pilota Batzarra | Consejo Mundial de Pelota Vasca\nASTEBURU OPAROA BEZAIN BIKAINA\nLekeitio, Bilbo eta Abadiñon giro zein joku paregabeko jaialdiek EUSKAL SELEKZIOA maila gorenean jarri dute\nNazioartekoak era bikainean bukatu du bere aste oparoa. Lekeitio, Bilbo zein Abadiño-n jaialdi ikaragarriak jokatu dira eta hurbildutako jendeak gozatu ederra hartu du. Lekeitioko finalerdiek eman zioten hasiera asteburuari eta bertan Ziarrusta-Ugarte eta Waltary-Loquillo bikoteek lortu zuten finalerako txartela.\nFinalen txanda, Bilboko BIZKAIA frontoian neskek ireki zuten atzo eguerdian. Bertan, Gomazko Paletan, Diana Rangel venezuelarrak eta Ane Murga arabarrak lortu zuten garaipena Iradi eta Jimena Miranda uruguaiarraren kontrakoan. Arratsaldez Lekeition, jaialdi borobila, euskaldunen eta kanpotarren artekoa. Lehen partiduan Mikel Gonzalez-ek Stich mexikarra garaitu zuen (40-25) eta osteko binakako finala ere euskaldunentzat. Ziarrusta eta Ugarte nagusitu ziren Waltary eta Loquillo-ren kontrakoan (23-30).\nGaur goizez eta arratsaldez izan dira jaialdiak eta dena euskaldunek irabazi dute. Bilbon trinketean, Gomaz mutiletan, Sagarzazu-Mutuberria euskaldunak txapelak soineratu dituzte Unzurrunzaga-Hiriart garaituta (20-30). Ostean, Mikel Gonzalez eta Inhar Ugarte garaile Waltary-Aspuru bikote sendoaren aurka (26-30). Arratsaldez, euskaldunen arteko lehia Banaka eta Binaka aste osoko lehia nabarmenena mexikar eta euskaldunen artekoa. Patxi Lopez de la Calle arabarrak txapela lortu du Arana abadiñarrari irabazita eta Binaka euskaldunak berriz mexikarren borrero. Ziarrusta eta Ugartek 27-30 hartu dituzte mendean Diaz eta Cabello. Gozamena harmailatan.\nMunduko Pilota Batzarrak antolatutako pilota asteari bukaera ezinhobea Abadiñoko Tornosolo trinketean.\nAtxikita emaitza guztiak eta zenbait argazki.\nZIARRUSTA, ETXEBARRIA ETA URIBE GARAILE\nPromeses lehiaketako lehen ihardunaldian beren faborito papera agerian utzi eta final laurdenetan izango dira hiru…\nOlatz Arrizabalaga eta Itsasne Agirre menderatu dituzte Durangoko Ezkurdi frontoian (30-16), beste behin, bikote handia…\nFINAL DENAK ERABAKITZEKO GARAIA→\n←BINAKAKOA AURKEZTUTA ETA HASTEAR


Lan merkatua konfinamenduaren aurreko datuetara hurbiltzen ari da | Ekonomia | Berria\nLan merkatua konfinamenduaren aurreko datuetara hurbiltzen ari da\nUztailean, ekainean baino 4.750 langabe gutxiago zeuden erregistratuta Hego Euskal Herriko enplegu bulegoetan. Afiliazioak, ordea, jaitsi egin dira, hezkuntzaren eraginez\n2021eko abuztuak 4\nUztailak beste koska bat eman dio langabeziari. SEPE Espainiako enplegu zerbitzuaren arabera, Hego Euskal Herrian 153.895 lagun daude lanik gabe, ekainean baino 4.750 gutxiago. Kopururik txikiena da 2020ko otsailaz geroztik, hau da, konfinamendua ezarri aurreko hilabetetik. Enplegu bulegoetako erregistroetatik 2.700 langabe atera beharko lirateke koronabirusaren agerraldiaren aurreko egoerara itzultzeko.\nUztaileko datuak, ordea, badu ifrentzurik. Batetik, Gizarte Segurantzak 1.030 afiliatu galdu ditu. Uda guztietako ohiko galera da hori, eta hezkuntza sektoreko milaka langile oporraldian lanik gabe geratzeak eragiten du. Lanpostu horiek, normalean, irailean eta urrian berreskuratzen dira.\nBeste alde iluna ere klasiko bat da jadanik: sortzen diren lanpostu gehienak aldi baterako dira. Uztailean sinatutako kontratuen %6,5 baizik ez dira mugagabeak izan.\nSindikatuek lanpostu berrien prekaritatea nabarmendu dute. EAEko CCOOk ziurtatu duenez, «Aldi baterako enpleguei zor zaie soldatapeko lanpostuen berreskuratze osoa; mugagabeko enplegua galtzen ari da, bai gizonena, bai emakumeena, eta lanaldi partziala zabaltzen ari da».\nSindikatu horren Nafarroako adarrak, berriz, eskatu du iristear dauden EBren funtsak erabiltzea «desberdintasunak txikitzeko eta emakumeei, gazteei eta migratzaileei eragiten dieten enplegu arrakalak gutxitzeko». Ildo horretatik, Nafarroako UGTk azaldu du lurralde horretan langabeen %60 emakumeak direla; %21,3, atzerritarrak, eta %10, gazteak.\nIruñeko eta Gasteizko gobernuek, berriz, balantze baikorragoa egin dute. «Serie historikoan ez zen inoiz uztailean langabezia hainbeste jaitsi», gogorarazi du Carmen Maeztuk, Nafarroako Eskubide Sozialen kontseilariak. Halaber, nabarmendu du azken hiru hilabeteetan Gizarte Segurantzako afiliatuen marka hautsi duela Nafarroak. Aitortu du, ordea, egoera okerragoan daudela emakumeak, gazteak eta atzerritarrak.\nAfiliazioan oraindik marka historikoaren azpitik daude Araba, Bizkaia eta Gipuzkoa —978.175 zeuden 2019ko abenduan, eta 964.391 2021eko uztailean—. Beste datu bati erreparatu dio Alfonso Gurpegi Eusko Jaurlaritzako Enplegu sailburuordeak: pandemian lana galdu zutenen %93k jada berreskuratu dute enplegua. Hutsunea ostalaritzan ikusi du Gurpegik, eta aipatu du litekeena dela arrazoia bosgarren olatuaren eragina izatea. Izan ere, ostalaritzan 2019ko uztailean baino %41 kontratu gutxiago egin dituzte aurten; aisialdian eta kulturan, berriz, %32 gutxiago.\nEnplegurik gabekoen kontratazioa ugaritu da gehien\nLaugarren hilabetez jarraian jaitsi egin da langabe kopurua, eta ez gutxi. 4.740 langabe gutxiago ageri dira Lanbideren eta Nafar Lansareren bulegoetan. 1997ra egin behar da atzera uztailean halako jaitsiera bat ikusteko. Horri esker, duela urtebete baino 29.500 lagun gutxiago daude zerrendetan. Pandemia aurreko mailara iristeko, beste 2.700 ateratzea beharrezkoa da, baina nekez lortuko da helburu hori abuztuan, langabeziak gora egiten duen hilabete bat izan ohi delako. Udazkenean gertatzea, ordea, oso litekeena da, urtaro ona delako enpleguarentzat.\nLurralde eta sektore guztietan jaitsi da langabezia uztailean, baina bada nabarmendu den arlo bat: aurretik enplegurik ez zuten 1.140 lagunek utzi diote langabe izateari. Uler daitekeenez, langile gazteak dira horietako gehienak, udarako hartutakoak.\n35.000 kotizatzaile gehiago iazko abuztutik\nIa 39.000 enplegu galtzea ekarri zuen pandemiak, 2020ko martxotik urte horretako abuztura. Dagoeneko horietatik 35.000 berreskuratu dira, eta irailerako falta direnak berreskuratzea espero daiteke, hezkuntzako kontratazio berrien bitartez.\nKontratu asko, baina laburrak dira gehienak\nAurtengo uztailean 111.801 kontratu sinatu dira Hego Euskal Herrian, 2020koan baino 22.000 gehiago, eta koronabirusa iritsi arte ohikoa zen kopuru hori. Baina horietatik 7.266 baizik ez dira mugagabeak izan, hau da, %6,5. Halako kopuru txikirik ez da ikusi urte batean, eta horrek erakusten du litekeena dela sortu bezain bizkor desagertzea sortutako enpleguak.


Portugaleteko "Herriko Abestiak" abesbatzak kontzertua emango du zapatuan - - Plaentxia.eus\nPortugaleteko "Herriko Abestiak" abesbatzak kontzertua emango du zapatuan\nEzoziko Ama abesbatza 2015-05-14 17:23\nZapatua honetan, hilaren 16an, Herriko Abestiak gizonezkoen abesbatzak kontzertua eskainiko du Herriko Antzokian. Kontzertua iluntzeko zortzietan hasiko da eta abesti herrikoiek izango dute protagonismo nagusiena.\nHerriko Abestiak abesbatza 2003ko urrian sortu zen. Euren helburu eta asmo nagusia Portugaleteko (Bizkaia) betiko abestiak jaso, berreskuratu eta gordetzea zen. Asmo horrekin sortu zen eta gaur egun ere hortan dabiltza. Gizonezkoek osatzen duten abesbatza hau José María Angulo Engañak (Portugalete, 1942) zuzentzen du sortu zenetik. Egun, 20 gizonek osatzen dute abesbatza.\nHainbat ekitalditan parte hartu du abesbatza honek sortu zenetik. Unai Basurkori Pakea itsasontzian bakarka munduari itzulia eman aurretik agur-kontzertua eskaini zioten adibidez, edo Bizkaiko Zubia Gizateriaren Ondare izendatu zutenean, UNESCOren arduradunei ere kontzertua eskeini zieten. Beste ekitaldi askotan ere parte hartu izan du Portugaleteko abesbatza honek.\nZapatuan gure herrian eskainiko duten kontzertuak euren izateko era erakusten du: kantu herrikoiz osatutako programa eskeiniko dute eta. Kontzertuak bi zati izango ditu eta hauxe izango da kontzertuko programa:\nZugana naiez Jauna Sabin Salaberri\nAmigos dejadnos beber Wolfgang Amadeus Mozart\nBitxintxo José Luis Ortega\nLa esclava S. Masvernat\nBoga Boga Jesús Guridi\nAdio Euskalherriari José María Iparragirre\nLa jardinera del amor Portugaleteko herrikoia\nEgurra mara mararida Sergel Jaroff\nBarrenkalle Timoteo de Urrengoetxea\nOyar otzak Aita Donostia\nAxuntabensen Sergio Domingo\nTxanton piperri Buenaventura Zapirain


Zubiak eta lankidetza - - Goiena.eus\nMikel Irizar 2015-09-14 12:27\nEz nuen asko espero zahartzaroan gertatuko zitzaidanik.\nBaina ardurak uzteko adinean hartu dut nire lehen kargu publikoa. Ilusioak dauka kulpa, zerbait egiteko aukera eskura ikusten dudanean piztu egiten zait, umetan bezain indartsu.\nInguruan batzuk harritu egin dira izendapenarekin. Neroni ere bai. Badaramat 25 urte nire iritzia libre ematen hainbat hedabidetan eta izendatu nautenek bazekiten nire berri. Hala ere –edo agian horregatik– apustua egin dute. Nik ere –hain zuzen horregatik– apustua egin dut.\nOrmaiztegin jaio garenok ondo ezagutzen dugu zubien balioa. Eta Debagoienean garatuta, berez ikasten da lankidetzaren kultura. Hain zuzen, horiexek izango dira nire jardunaren bi zutabeak: zubiak eraikitzea eta lankidetza sustatzea.\nEuskararen prozesua motel aldian dago; etorkizuna usaintzen, norabide bila; egindakoaren hausnarrean, lanabes eta jarduera berriak asmatzeko. Begirada luzatzeak lagundu lezake egitekoa adosten. Zubiek eta lankidetzak indartu egingo gaituzte.\nAuzolanean jardunda, euskaltzaleon etorkizuna bete daiteke bizipozez. Eta nik nire alea jarri nahi dut, beste ale bat. Oraingoan kargu publikotik.


[IRITZIA] Gabonetako argiak - Laudio - Aiaraldea.eus\nJulen Pagazaurtundua González 2019-12-02 07:00\nGabonetako argien artxibo irudi bat. / Oarsoaldeako hitza\nAbendua hasi eta, hilabete berriarekin batera, herri nahiz hiriko kale eta etorbide nagusi argiztatuekin egiten dugu topo, parez-pare. Urtero legez, milaka euroko gastuari aurre egin behar bazaio ere (galdeiezue, bestela, Vigokoei), kapritxoak bihotzak samurtzen dizkigu. Gabonetako espiritu delakoa? Baliteke. Haatik, euren presentzia hutsaren eraginez, badira ikuskizuna zapuzten duten pertsonak. Zenbaiten iritziz, argiek eskaintzen diguten gozamenaren kontra, ezbairik gabeko irudi ezatsegina. Kaleetako alde bietan kartoiz, mantaz eta lo-zakuz hornituta begiztatzen ditugun horiek xarma kentzen diote gure osteratxoari.\nGai horren harira, duela bi aste Caritasek eta Foessa fundazioak aurkezturiko txostenean irakur zitekeenez Euskal Autonomia Erkidegoan (EAE) 334.000 herritar inguru gizarteak baztertuta bizi dira, eta horietatik 190.000 baino gehiagok bazterketa sozial gogorra sufritzen dute. Mota horretako datuek, neurri batean, hunkitzen gaituzten arren, zinez murritza da gure errukiak irauten duen denbora-tartea. Zuhaitzetako argi-jolasak berriro gure arreta bereganatzen duen momentuan akabo. Nahiago dugu begiak buru gainean ditugun argi dirdiratsuetan iltzatu. Azpian ditugunei destainaz begiratzen diegu, itzaltzear dauden argi soilak baino ez dira eta.


Los decretos Heziberri no responden a las necesidades de la Escuela Pública Vasca, ni al desarrollo de un sistema educativo propio – BIGE\nLos decretos Heziberri no responden a las necesidades de la Escuela Pública Vasca, ni al desarrollo de un sistema educativo propio\nEHIGE, BIHE eta SAREAN elkarteok- Euskal Eskola Publikoa Gaur,Bihar –hainbat ekarpen egin dizkiogu Heziberri planaren bigarren faseari (Esko Jaurlaritzaren Hezkuntza sailaren dekretuak) Euskal Eskola Publikoa hobetzeko asmoz, eta ondorioz hezkuntza-sistema osoa.\nBehin-betiko bertsioak ezagututa, uste dugu dekretu hauek ez direla LOMCEri aurre egiteko estrategia, Heziberri planaren hasieran esan zitzaigun moduan. LOMCEk inposatzen dituen aspektuak daude bertan (egitura curricularra, edukiak, etapa-amaierako azterketak, erlijioa/balore etiko eta zibikoak, DBH amaierako ibilbideak, eskola kontseiluaren estatusa…). Hauek zaildu egiten dute gure hezkuntza-sistemaren aurrerakuntza. Horregatik, hauek ez dira Euskal Eskola Publikoak eskatzen dituen dekretuak.\nHori dela eta, hauxe jakinarazi nahi dugu:\nLOMCE aplikatzen jarraituko da gure ikastetxeetan.\nEgun indarrean dagoen eredu curricularreko aspektu positibo batzuk mantentzen diren arren (lehen hezkuntzako zikloak mantendu daitezke, lehen hezkuntzako azterketak diagnostikoak izango dira, DBHko curriculum aniztasunerako programa mantentzen da, ibilbide banatzaileak ekiditen ditu..) oinarrizko arautegia da azken zirriborro honen erreferentzia, LOMCE.\nGainera dekretuek babes legala emango die arlo hauei: errebalidak, Estatuaren esku geratzen den curriculumaren portzentaia, Hiritartasunerako Hezkuntzaren desagerpena, Erlijioa indartzea Baloreak irakasgaiari esker (biak ebaluatuz), eta abar.\nEz ditu jasotzen Euskal Eskola Publikoarentzat lehentasunezkoak diren oinarrizko printzipioak:\n2.1. Ez du sareen arteko ardura partekatuaren aldeko apusturik egiten, ikasle bakoitzari ahal bezain eskolaratze egokiena bermatzeko.\nDekretuek ez dute planteatzen sare guztien ardura partekatua ezaugarri eta jatorri desberdinetako ikasleei erantzun egokiena eman ahal izateko (zonaldekako banaketa ekitatiboa).\n2.2. Ez du jasotzen ekitatetik bikaintasunera abiatzeko oinarrizko printzipioa.\nBikaintasunaren planteamendua ez dator bat gure ikuspegiarekin, ez duelako planteatzen bikaintasuna ikasle guztiek lortu beharreko helburu moduan. Ekitatea eta bikaintasuna ez dira termino kontrajarriak; alderantziz: ekitatetik bikaintasunera abiatzeko, hau da, ikasle guztien ikaste prozesua ahal bezain beste garatzeko, bitartekoak eta estrategiak behar dira. “Ekitatetik bikaintasunera” ikuspegitik eraikiko den Euskal Herrirako curriculumean sinesten jarraitzen dugu. Horixe da diru publikoekin sostengatzen diren hezkuntza-proiektuak egin eta garatzeko exijentzia.\nEz ditu jasotzen Euskal Eskola Publikoarentzat aurrera egiteko garrantzitsuak diren apustu berritzaileak:\n3.1. Hizkuntzen tratamendu integratua, gaur egungo ereduen sistema gaindituko duena.\nDekretuek blindatu egiten dute hizkuntza-ereduen sistema eta ez dute aurrerapausorik proposatzen ikasle guztien elebitasuna lortzeko, gaur egun existitzen diren ekimenez haratago (Euskara indartzea, eskolaz kanpoko programak…). Zintzilik dago oraindik ikasle guztien elebitasun erreala.\nIkastetxeko Hizkuntza proiektua tresna garrantzitsua da hizkuntzen ikaskuntza integratua planifikatzeko, baina ez da nahiko euskararen lehentasunezko erabilera behikularra bermatzeko, eta ez du bermatzen ezta ere hirueledun irakaslegoa izatea proiektu eleanitz baten garapen jarraiturako.\n3.2. Ikastetxe publikoen autonomia eraginkorra gauzatzeko araudia.\nEuskal Eskola Publikoaren Legearekin (1993) konparatuz, Dekretu hauek autonomiaren oso planteamendu murriztailea egiten dute. Ikastetxe publiko guztiek dute autonomia izateko eskubidea, Legeak dioen moduan, eskubide hori arautuko duen markoa behar dugu.\nIkasle guztien hezkuntza-arrakasta bermatzeko, Euskal Eskola Publikoak autonomia gehiago behar du. Hala erakusten dute autonomia, lidergo eta emaitzei buruz egin diren ikerketek.\nArduratu egiten gaitu Dekretu hauek sustatzen duen eskola ereduak. Gure ustez urrun dago guk defendatzen dugun kalitatezko Euskal Eskola Publiko, inklusibo, ekitatibo eta demokratikotik. Are eta gehiago Euskal Hezkuntza Legearen aurretiko pausua denean.\nArduratu egiten gaitu bertan jaso ez izanak Euskal Eskola Publikoarentzat garrantzitsuak diren ekarpenak (hizkuntzak ikasteko markoa, autonomia markoa, kalitate kontzeptua…) Honek zailtasunak ekar litzake Euskal Hezkuntza Legean adostasunak lortzeko bidean.\nHezkuntza sistema propioa eraikitzeko, ezinbestekoa da diagnostiko sakon bat egitea.\nHori dela eta, hauxe eskatzen diogu Eusko Jaurlaritzari:\n-LOMCEren kontra ager dadila beti eta berau indargabetu dadin eska dezala aldaketak ematen direnean Espainiako instituzioetan.\n-LOMCEren murrizketa politikez haratago doazen ekimenak garatu ditzala beroni aurre egiteko.\n-Aurrerapausoak eman ditzala Euskal Eskola Publikoarentzat lehentasunezkoak diren gaietan: autonomia garatzeko markoa, hizkuntza-ereduen sistema gainditzea, sareen arteko ardura partekatua.\nGuraso eskolak de febrero\nCharlas: ¿Cómo ayudarles en las tareas escolares … si no sabemos euskera?


Goierriko HitzaKirola Archives - Page 2 of 425 - Goierriko Hitza | Page 2 Kirola Archives - Page 2 of 425 - Goierriko Hitza\nArri BKL-ko infantil handiak, Gipuzkoako txapeldunak\nLauko Finala jokatu du asteburuan Beasaingo Arri BKL-ko infantil handi mailako taldeak eta txapelarekin itzuli dira Beasainera. Larunbatean, Donostiako Easoren aurka jokatu zuten final erdia. Parekatua izan en partida, baina azkeneko zatian, Hodei, Mikel, Xabi, Aimar,...\nOhorezko jubenil mailara igo da Beasain\nBeasain Kirol Elkarteko jubenil mailako taldeak Ohorezko Jubenil mailara igotzeko txartela eskuratu zuen larunbatean, Beti-Ona taldeari 0-2 irabazi ondoren.... + Irakurri\nKilometro Bertikalen junior mailako Espainiako Txapeldun berria da Irati Zubizarreta korrikalari beasaindarra. Arredondon (Cantabria, Espainia) jokatu zuten proba, atzo. Zubizarretak 50 minutu eta 25 segundotan bukatu zuen lasterketa, bigarren egin zuen Marta Llagostera kataluniarrari minutu eta...\nIñaki Beitiaren omenezko mendi martxako bideoa\nNork Otamotz.com Urretxu-Zumarraga\t- maiatza 21, 2018\nAtzo Iñaki Beitiaren omenezko martxa egin zuten. Eguraldi ona lagun, oso arrakastatsua izan zen. 1.093 lagunek parte hartu zuten. Horietatik 352 emakumezkoak izan ziren. %32. Portzentaia hau gora egiten ari... + Irakurri\nBeasainek 2-1 galdu du herriartekoan Oiartzunen aurka\nEskuko Gipuzkoako Herriarteko Txapelketan Beasainek 2-1 galdu zuen Oiartzunen aurka. Kadetetan 22-11 galdu zuten eta markagailuak erakusten duena baino partidu gogorragoa izan zen: “Ondo aritu ziren beasaindarrak, batez ere Beñat Enbil, baina ezin izan zuten”. Jubenilek...\nNork Otamotz.com Urretxu-Zumarraga\t- maiatza 18, 2018\nMaiatzaren erdialdean egon eta txamarra kendu ezinik oraindik. Non dago eguzkia? Ihes egin al du? Hil egin al da? Ez, bizirik dagoela dirudi. Hori diote eguraldiaren iragarpenek behintzat. Asteburu honetan... + Irakurri\nNork Otamotz.com Urretxu-Zumarraga\t- maiatza 17, 2018\nAsier de la Iglesia saskibaloi jokalari zumarragarrak ACB ligako Delteco-GBC taldearekin jokatuko du igandean 12:30ean Ilunben, Joventut-en aurka. De la Iglesiak esklerosi anizkoitza du eta gaitz hau ezagutzera emateko eta... + Irakurri\nNork Otamotz.com Urretxu-Zumarraga\t- maiatza 16, 2018\nBi jardunaldiren faltan, Urola futbol taldea kinka larrian dago. Hiru talde jaitsiko dira Ohorezko Erregionaletik eta Hondarribia taldearen gainetik gelditu beharra du mailari eusteko. Hondarribiak bi puntu gehiago ditu, ordea.... + Irakurri\nDatorren igandean aurtengo Futbol7 txapelketari ekingo diote Legazpiko Gazteak taldekoek Bikuña zelaian, 10:00etan hasita. Maiatzeko asteburuetan igandeetan jokatuko dira partidak Ilintxaren partidekin uztartzeko; ondoren, ohikoa den moduan, larunbatetan jokatuko dira txapelketa barruko partidak. Laurehun lagun inguruk...\nGipuzkoako bolako txapeldun Iñaki Maiz eta Naiara Peñagarikano gabiriarrak dira\nNork Aimar Maiz\t- maiatza 16, 2018\nGipuzkoako Bola eta Toka Txapelketak Gabirian jokatu ziren, larunbatean. Bolan, bi txapelak gabiriarrek jantzi dituzte. Gizonezkoetan Iñaki Maiz nagusitu da, eta emakumezkoetan Naiara Peñagarikano gaztea. 26 bolarik parte hartu dute, kanporaketa sisteman. Maizek azken buruz burukoa...


2021eko azaroaren 30a da eta 383.782 artikulu ditugu euskaraz. Lagundu nahi duzu?\nAñanako Gatz Harana Arabako Añana udalerrian dagoen haran txiki irregular bat da, goragune txikiak dituena, ondare-balioa duten hainbat elementu biltzen dituena; bereziki, gatzaga bat. Elementu horiek guztiak gatzarekin lotuta daude, eta gatz-iturburuei eta ondorengo gatz-ustiaketari esker sortu dira.\nBaionako katedralaren absidea (barnealdea)\nOlinpiar Jokoetako gizonezko dominadun gazteena Angelun jaiotako Noël Vandernotte dela? Eta Berlingo Jokoetan brontzezko domina lortu zuenean 12 urte eta 233 egun besterik ez zuela?\n2021eko azaroaren 30a\n1900 - Oscar Wilde idazle eta politikari irlandarra zendu zen (j. 1854).\n1935 - Fernando Pessoa (irudian) Portugalgo idazle eta saiogilea hil zen (j. 1888).\n1966 - Barbadosek Erresuma Batutik bereizi eta independentzia lortu zuen.\n1967 - Yemenek Erresuma Batuarekiko independentzia eskuratu zuen.\n2020ko azaroaren 30a\n13/13 Sumarioa azken fasera heldu da. José Perals fiskalak berretsi egin ditu akusatuen kontrako zigor eskaerak, 7 eta 19 urte arteko espetxe zigorrak, salbu eta Julen Zelarainentzat.\nKanariar Uharteetako La Palma uhartean, Cumbre Vieja sumendiaren erupzioa hasi da. Ordutik, laba jaurti du etengabe, Todoque herria janez; kostaldera ere heldu da, eta laba metakinen plasta bat eratu du ur gainean.\nArlene Dahl • Frank Williams • François Moncla • Norodom Ranariddh • Almudena Grandes • Stephen Sondheim • Chun Doo-hwan • James Fitz-Allan Mitchell • Riuler de Oliveira Faustino • Noah Gordon • Jose Juan Castillo • Luis Dimas •\n321 hizkuntza hedatua bildua\nOrriaren azken aldaketa: 23 urria 2021, 22:07.


Motorra: Automobila hondatuz doazen azturak | Aldizkaria | EROSKI CONSUMER\nMotorra: Automobila hondatuz doazen azturak\nGidatzean ditugun bizio batzuek ibilgailuaren bizitza dezente labur dezakete Jende askok, gaizki gidatzeaz gainera, automobila ere txarto tratatzen du. Urtean\nJende askok, gaizki gidatzeaz gainera, automobila ere txarto tratatzen du. Urtean joan urteak etorri, gidari guztiek hartzen dituzte bizio eta keinu automatiko batzuk, geroz eta uzten nekezagoak direnak: oker horietako askok autoaren osasun onean dute eragin kaltegarria eta hori, epe luzera, istripu-iturri izan daiteke, norberaren eta besteen osotasuna arriskutan egon daitekeelako. Akatsak zuzentzeko lehendabiziko pausua, beraiek ezagutzea.\nAutoa goizean arrankatzean -neguan batik bat- ez da motorra azelerazioka berotu behar, olioak eta gainerako osagaiek behar bezalako tenperaturara iritsi ez direlako oraino. Elementu horiek, horrela, babes gutxiago emateaz gainera, ibilgailuaren motorrean desgaste arriskutsua eragin dezakete.\nEz sostengatu martxak aldatzeko palankan: horren gainean etengabe presioa eragiteak palankako zirrindola eta malgukietan lasaidura-arazoak sortarazi eta, gainera, engranaje-kutxako hautagailuko urkiletan matxurak eragin ditzake. Egokiena, martxa aldatu behar denean baizik ez maneiatzea, presio handiegirik eragiteke.\nAhal dela, ez eragin bolanteari autoa geldirik dagoenean. Pneumatikoak zabalak badira edo direkzio azkarreko -hots, eskuinetik ezkerrera pasatzeko bolante-bira gutxi behar duena- auto astuna bada direkzio-kremailera higatu egingo duzu eta, ondorioz, martxak lasaidurak nozituko ditu: hori biziki arriskutsua da autoa laster doanean, alboko haizea dabilela. Direkzio lagundua duten automobiletan arazoa arinagoa bada ere, bolanteari ez zaio muturreraino eragin behar: horrela jardunez gero, oso litekeena da mekanismoa bortxatu eta hondatzea.\nAutomobileko elementurik zigortuenetako bat enbragea da. Mekanismo horrek marruskaduraz funtzionatzen duenez, zapaltzen den bakoitzean higadura nozitzen du. Beharrik izan ezean, ez zanpatu pedala. Oina beti-beti enbrage gainean edukitzeak edo, autoa geldirik dagoela, zanpaturik edukitzeak gehiegizko ahalegina eragiten dio presio-platoari; hortaz, honek bulkada-kojinetea kaltetu egin dezake.\nEz bultzatu behin ere auto automatikoa. Ez arrankatu bultzaka, ez ibili lokan, oso litekeena baita abiadura-kutxa endekatzea.\nBirak, behar adinakoak\nAhal dela ez eraman motorra bira askotara: horrela, kontsumoa handitzeaz gainera, motorra behar baino bira gehiegitan ibilaraz dezakezu eta matxura hori konpontzeak prezio handia du. Autoa horrela eramateak enbragea, transmisioa eta engranaje-kutxa ere zigortzen ditu.\nBira gutxitan ez eskatu potentzia gehiegi, hots, mendate batetik gora bosgarren abiaduran eta minutuko 2000 bira baino gutxiagotan joatea behar baino erlazio handiagoa da, handiegia. Horrek motorrari bira gehiegitan ibiltzeak baino kalte larriagoa eragin diezaioke, gehieneko parera -motorrarentzako lan-tarte egokiena eta kontsumo-potentzia erlazio egokienekoa- iristeko beharko lukeen bira-erregimen baino motelago ibilarazten duelako. Azkenean birabarkian, bieletan, biela-kojineteetan eta bankadan arazoak eragingo lituzke.\nEz gastatu muturreraino frenoetako marruskadura-elementuak: pastillak, zapatak, diskoak eta danborrak berehala hondatzen dira. Merkeagoa da inondik ere pastillak eta zapatak aldatzea disko eta danbor osotasun berria ezartzea baino. Marruskadura-elementu berriak instalatzean errodajea egin beharra dago, balaztatze-sistemako osagai guztiak behin betirako ondo finkatu bitartean eraginkortasun txikiagoa agertuko baitute.\nGurpilak kalterik gabe\nIbilgailua aparkatzean ahalegin zaitez espaloi ertzarekin gurpilak ez kolpatzen, ez hertsatzen: hori eginez gero, atximurrak goma higatzen eta hondatzen du, lehertzearen aurreko erresistentzia galtzen du gurpilak, suspentsio-erregelatzeak hondatzen dira eta hagunak desorekatzen dira: horrek guztiak direkzio-mailen aldaketa eta pneumatikoen desoreka ondoriozta ditzake, bolantean dardarizoak eraginez. Errodamenduak ere kalteturik gerta daitezke direkzioa hondatzearen eta pneumatikoek desorekatzearen ondorez.\nKanpoaldea zaindu eta garbitzea\nIbilgailua behar bezala zaindu eta artatu ezean, pinturarik hoberena zurbildu egingo da industriaren kutsadurak, trafikoak edota euri azidoaren eraginez.\nIkuz ezazu maiz autoa. Hautsak pintura histu eta higatu egiten du, txapa jaten du, eskualde euritsuetan, batik bat.\nAhal dela, ez ikuzi eskuz. Gidari batzuek oraindik uste dute eskuzko garbiketa bereziki onuragarria gertatzen zaiola ibilgailuari baina, eskuzko ikuzketan baliatzen den ur-kopuru aski urria zikinkeriarekin nahastean, ore urratzailea osatzen da eta horrek txapan milaka igurtzi txiki eragiten ditu eta pinturazko geruza mehetu egiten du.\nIbilgailua makinan ikuzteko 300 litroraino ur baliatzen dira: autotik zikinkeri partikulak ahalik eta eraginkortasun handienaz kentzea bermatzen du horrek eta, era horretan, eskuzko ikusketan gertatzen den igurzte oldarkorra ez da jazotzen.\nAhal dela, ez ikuzi autoa zurdadun eskuilak baliatzen dituzten makinetan. Eroso eta praktikoak diren arren, gehien-gehienetan plastikozko zurdek karrozeria marratuko du. Hobe presiodun ur-txorroa daukaten garbigailuetan sartzea.\nGatza erabili duten bi elurtuetan barrena ibili bazara garbi ezazu karrozeria lehenbailehen. Desizozturiko urak, bideko gatzak eta erosio-eragileek arrastoa utziko dute gerora. Eskuarki agirian ez dauden parte batzuk -behealdea eta txasiseko alderdi funtzionalak, adibidez- dira denetan urragarrienak, ahulenak.\nNoranahiko 4 X 4 ibilgailuan lokatza metatzen duten alderdiak begiratu behar dira, herdoil ez daitezen.\nObra-lanak egiten ari diren bideetan maiz bazabiltza poliki eta aurreko ibilgailutik urruti joan beharko duzu. Ibilbidea amaitutakoan, garbitu autoa. Gogoan izan errepideko mundruna nekez ken daitekeela karrozeriatik.\nGarbi itzazu aireztabideetako sarrerak. Erne eserlekuen gidekin: erreiek garbi eta koipeztatuak egon behar dute. Begira itzazu maiz ate-leihoetako junturak, urak sarrerarik bila ez dezan.\nIbilgailuko motorra bere kabuz garbitzen duten horietakoa bazara, kontuz ibili alderdi elektrikoekin -piztuera, zentraltxoa, moduluak-, bertan matxura latzak eragin ditzakezu eta. Erabil itzazu plastikoak eta goma hondatzen ez dituzten garbigarri berariazkoak.\nEz utzi ibilgailua eguzkipean: pintura eta tapizeria honda daitezke horrela. Kontrakzioak eta dilatazioak aginte-mahaia zartatu eta lasaidurak eragiten dituzte.\nOlioa. Kontsumo normala litro bat da 3.000 kilometroko; olioa sei hilean behin aldatzea komeni da. Olioaren maila gutxienekoaren azpitik badago, tenperatura altuegiak nozituko ditu eta, ondorioz, higadurak. Horrek, epe luzera motorraren bizitza baliagarria laburtuko du.\nPneumatikoen presioa. Altua bada, errodadura-bandaren barnealdea higatuko du; apalegia bada, higadura muturretan gertatuko da. Presio egokiena, fabrikatzaileak aholkatzen duena da beti. Gometan arrakalarik agertzeak esan nahi du gurpila lehen edo geroago lehertu egingo dela.\nAsko azeleratuta ere...\nAzeleragailua bat-batean zanpatuz jarduteak ez dizu astirik irabazaraziko eta, gainera, ondorio kaltegarriak ditu: kontsumoa handitzen da, motorra gehiegi berotzen da eta pneumatikoak higatzen dira.\nEz arrankatu ibilgailua gurpil eragileak irristaraziz. Gasolina eta pneumatikoen alferrikako gastua da eta transmisioak hondatzen ditu. Horrekin, gainera, enbragea, engranaje-kutxa eta birabarkia alferrik zigortzen dituzu.\n"Turbo" motako motorrak bereziki zaindu behar dira. Begira ongi koipeztatzea eta olio-maila. Ez azeleratu bortizki, ez eman gehieneko potentzia motorra oraino hotz dagoela. Bidaia luzea eginikoan utzi minutu bat motorra poliki, astiro, olio-zirkuituak turboaren ardatza freska dezan. Bestela, motorra bat-batean gelditzeak alekak hartuko luke, lubrifikazio eskasaren ondorioz eta, horrela, tenperatura altuek ardatza koipeztatzen duen olioa, geldi dagoenez, ikaztu egingo lukete.


1939ko sanferminak, errepresioaren eta minaren gainetik | erritarrak | GAUR8 - mila leiho zabalik\n1939ko sanferminak, errepresioaren eta minaren gainetik\n1939an amaitu berria zen gerra zibila. Nafarroan 1936tik matxinatuen errepresioa ikaragarria izan zen. 1939an, militarrek eta haien ingurukoek sanferminak ospatu zituzten, herritar askoren errepresioaren eta saminaren gainetik. 3.000 nafar baino gehiago hil zituzten aurreko urteetan, horietako 300 Iruñean bertan. Desagertuak eta espetxeratuak ere asko ziren. Alkatea Tomas Mata karlista zen. 1939ko urte horretan txupinazoa Gaztelu Plazatik bota zen, ohikoa zen bezala. Joaquin Ilundain zinegotzia izan zen txupinazoaren metxa piztu zuena. 1931 eta 1936 bitartean, Errepublika garaian, Juan Etxepare Aramendiak jaurti zuen suziria. Gerra zibilaren hasieran matxinatuek hil egin zuten. Garaiko prentsak, sanferminetako beste ekitaldi bat gehiago balitz bezala, Artaxoako erreketeei egindako omenaldia nabarmentzen zuen, baita Rodeznoko kondea eta Juan Antonio Suanzes bezalako ministro frankistak eta Rafael Garcia Valiño espainiar armadako jenerala zezenketetara joan zirela ere. Franco Gipuzkoako seme eta Irungo ohorezko alkate izendatzea egun horietako beste albiste batzuk izan ziren. Horiez gain, Mussoliniren suhia eta Galeazzo Ciano Italiako Kanpo Arazoetako ministroa Donostiara iritsi zirela jakinarazi zuen prentsak, Serrano Suñer ministro frankistarekin batera. Horixe zen giroa. Goiko irudia 1939ko uztailaren 7ko goizeko entzierroan egina dago. Argazkiaren egile gisa Donostian bizi zen Pascual Marin tuterarra azaltzen da. Ziur aski, baina, bere argazkilaritza-negozioko langileren batek egingo zuen argazkia; izan ere, Pascual Marin galdutako bala batek zauritu zuen 1937an Gernika inguruan, eta eskuineko besoa erabili ezinik geratu zen bizitza osorako.


Lanbide heziketa eta ekonomia sozialaren balioak GSEF-n | ETESS\nZer da ETESS?\nLanbide heziketa eta ekonomia sozialaren balioak GSEF-n\n22 urria 2018\nJuan Miguel Vicentek beste ikuspegi batetik hartu zuen ETESS GSEF 2018ko mugaz gaindiko proiektuak antolatutako mintegian, hain zuzen ere, hezkuntza eta gizarte-ekintzailetza lotzen dituen ikuspegitik. Vicente Aholkulari teknikoa da Nafarroako Gobernuko Hezkuntza Departamentuko Lanbide Heziketako Zerbitzuan, eta ekonomia sozialaren balioak eta lan-metodologia LHren erronkarekin (gaitasun teknikoak, digitalak, komunikaziokoak, gaitasun sozialak eta arazoak ebazteko gaitasunak garatzeko) bat datozela nabarmendu zuen. “Pertsonek beraien ikaskuntza-prozesuaren protagonista izan behar dute.\nHorregatik, ekonomia sozialeko lankidetzarako ETESS proiektua bat dator Nafarroako Lanbide Heziketako 2017-2020 Plan Estrategikoaren helburuekin, “pertsonak gaitzea eta gizarteari balioa ematea nahi baitu” .\nOnartu egin zuen enpresek adierazten dutela ikasleek ondo prestatuta amaitzen dituztela ikasketak baina “gaitasun pertsonalak eta sozialak ere eskatzen dizkietela eta horiek metodologia aktiboen bitartez lantzen direla ongien”.\nETESS proiektuarekiko lankidetza Nafarroako Gobernuaren Lanbide Heziketako Zerbitzuaren metodologia aktiboak bultzatzeko Kimua programatik abiatzen da eta CI Burlada FP eta CIP Elizondo Lanbide Eskola ikastetxe publikoen eta CI Cuatrovientos ikastetxe pribatuaren parte-hartzea du eredu kooperatibotzat.\nEgungo egituran lau fase ditu: prestakuntza-lantegiak; ANELeko teknikariek LHko ikastetxeetan landutako proiektuak tutorizatzea eta hirugarren fase bat ANELeko Ekintzaileen Kooperatiban. Hirugarren fase horretan, ikasleen proiektuen hautespen batek garatzen jarrai dezake.\nPreviousPrevious post: KoopFabrika Bilbo eta Kimuberri, ekintzailetza soziala indartzea\nNextNext post:ETESS: Eurorregioa aukera gisa


Manex Agirre: "Bertsolaritza bizimoduaren ispilu da eta gu mahai inguruan elkartzen gara" - Aramaio - Goiena.eus\nManex Agirre: "Bertsolaritza bizimoduaren ispilu da eta gu mahai inguruan elkartzen gara"\nMirari Altube 2014-06-25 00:00\nManex Agirre bertsotan.\nDebagoieneko bertsolari ezagunena da Manex Agirre (Aramaio, 1982), nahiz eta aurten gutxiago ikusiko dugun bertsotan, eszedentzia hartu duelako. Euskara teknikaria da, eta Gasteizen bizi ostean Aramaion da bueltan.\nZelakoa da Manex Agirre?\nHori galdera korapilatsua. Gertukoa, esango nuke; eta pazientzia handikoa ere bai, baina galdutakoan nahiko jasanezina.\nEtxean neuk dut sukaldeko ardura, baina filigrana handirik egiteko astirik ez. Hala eta guztiz, gustuko ditut sukalde kontuak.\nZure espezialitatea sukaldean?\nGonbidapenik onenak mahai baten bueltan esertzeko izaten dira; lehenengo afari on batera eta gero kontzertu batera.\nMahai baten bueltan esertzera hura ere; seguru asko, ostiaka bukatuko genuke, baina, behintzat, argi utzi kontuak.\nKonfiantza ematen duen baten batekin. Hortaz, aspaldi ikusi bako lagun zaharren batekin elkartuko nintzateke gustura.\nBertsolariak eta bazkari-afariak, bikote banaezina?\nGure bizimoduaren ispilu da bertsolaritza eta guk zorte hori dugu, mahaiaren bueltan elkartzen garela. Dena den, bertsolaritzak aurpegi asko ditu eta bat da hori.\nOrain dela hamar urte beste zerbait esango nuen, baina orain komunitate oso aktibo baten parte sentitzen naizelako, Arabako bertsolariak eta bertsozaleak. Eta jendearekin komunikazio zuzena lortzea oso gustuko dudalako.\nBertsolari izena noiz da karga?\nHiruzpalau saio ez doazenean ondo, publikoarekin ez denean harreman sanoa lortzen: inertziaz jokatzen duenean norberak; inertziaz publikoak… Eta jendeak 24 orduko bertsolari moduan ikusten zaituenean ere bai.\nBertsolariak badaki ezetz esaten?\nAsko kostatu zait hori ikastea, baina bai. Urteak aurrera, argiago ikusten dira kontuak.\nSemeak ez du bertsoen gaineko ezer jakin gura…\nEzer jakin gura ez badu, kezka puntua sortuko zait, bertsolaritza estimatzen erakutsi ez diodalako. Baina interes falta badu, ez nau batere kezkatuko. Gainera, hain urrun ikusten dut hori…\nGustuko ez duzunik bertsolaritzan?\nInertzia, bai bertsolarien, bai bertsozaleen aldetik; erru konpartitua dago. Askotan, kosta egiten zaigu bertsotan txarto egin eta hori onartzea, eta, era berean, beste bati esatea: "Ez zaude punturik onenean". Berrikuntza gehiago, gauzak aldatzeko proposamen gehiago egon beharko lirateke.\nGasteiz ala Aramaio?\nGura dudana egiteko denbora eta askatasuna; eta luze eta ondo bizi izatea. Bi horiekin konforme.\nGasteizen bertso eskolan hasi ginenean, bertsozale sutsuak ginenean, tabernetan elkartu eta bertsotan egiten genuelako izan ginen ezagunak. Musika topera egon arren, bospasei elkartu, burua jaitsi eta bertsotan hasten ginen. "Ze zoro kuadrilla dira hauek", zioten…\nBertsolaritzan jarraitzeko zer da ezinbestekoa?\nGogoa eta dedikazioa. Eta asmatzen ez duzunean sinistea hurrengoan buelta emango diozula.\nBertso saio batzuei baietz esan izanaz, hasieratik ikusita ez zirela ondo aterako.\nOrain, momentuan, saio on bat.\nEz dut denborarik sofarako. Bazkaldu eta umearekin martxa.\nEzer ez dela derrigorrezkoa, eta denbora aprobetxatzeko.\nLehen platera: Txirlak marinel-erara.\nBigarrena: Lupia laban.\nPostrea: Txokolatezko tarta.\nEdatekoa: Errioxako ardo zuria.


"Ezin diegu arreta kendu minbiziari eta halako beste gai garrantzitsuei" - Bizkaiko Hitza\n“Ezin diegu arreta kendu minbiziari eta halako beste gai garrantzitsuei”\nAlvarezen ustez, osasun sistema gainezka egoteak ez du eragin paziente onkologikoak artatu gabe geratzea. Hala ere, adierazi du detekzio goiztiarra eta ikerketa etenda egon direla COVID-19aren krisiagatik.\n2020, ekainak 05 Bizkaia, Elkarrizketa 334\nMinbiziaren aurkako AECC elkartearen arabera, minbizia duten pazienteen %34k antsietatea eta depresioa izan dituzte konfinamenduan. Esther Alvarez Fuentes (Bilbo, 1966) Bizkaiko AECCko psikologoak esan du datu horiek Bizkaira estrapolatu daitezkeela, ikerketaren “lagin handi bat” bertakoa baita.\nZerk eragin die antsietate hori pazienteei?\nMinbiziarekin bizitzea, berez, antsietaterako arrazoia da. Konfinamenduan informazio bonbardaketa handia egon da; sarri asko, nahasgarria eta kontraesanezkoa. Zenbateraino zaurgarriak ziren ez jakitea izan da minbizi gaixoen zalantza nagusia. Bereziki tratamendua hartzen egon direnek kutsatzeko beldur handia izan dute. Immunodeprimituta daudenentzat, edozein gaitz hartzeko arriskua handiagoa da. Eta kutsatuz gero zer gertatuko beldur ziren: tratamendua gerarazi beharko zieten. Era berean, ez zekiten gaixotasunak konplikazio gehiago sortzen dituen populazio taldekoak ote ziren. Kutsatzeko arriskua hipotetikoki handiagoa izan da, gainera, gaixoek ospitalera edo osasun zentrora joan behar izan dutelako.\nTxostenaren arabera, batzuk beldur ziren osasun zerbitzuek gaitasunik izango ote zuten arreta egokia eskaintzeko. Beldur horiek bazuten funtsik?\nTxostenean jaso dituzten datuen arabera, tratamenduetan eta diagnosi probetan atzerapenak egon dira. Hala ere, nik uste dut beldur horiek ez direla bete. Paziente eta egoera bakoitza kontuan hartuta, egokitzapen moduko bat gertatu da. Tratamendu aktiboan egon direnek jarraitu egin dute tratamenduarekin, beren egoeragatik posible izan den guztietan. Zenbait tratamendu bertan behera geratu ziren edo atzeratu egin zituzten. Onkologoek pazienteei azaldu zietenez, minbiziaren egoerari begiratuta eta tratamendua hartzera joateak immunoezabatzeagatik eragin ziezaiekeen arriskuari erreparatuta, pentsatu zuten haientzat hobea zela itxarotea. Hori gertatu zen tratamendua luzatzeak arriskua murrizten zuela pentsatu zuten kasuetan. Tratamendua ezarrita zegoen kasuetan eutsi egin dietela esango nuke. Osasun azterketekin ere beste horrenbeste gertatu dela uste dut. Jarraipen gertukoagoa behar zuten minbiziak artatu dituztela esango nuke. Egokitzapena egon da, baina paziente onkologikoak ez dituzte utzi artatu gabe osasun sistema gainezka zegoelako. Bestalde, askok ez dute joan nahi izan osasun etxeetara edo ospitaleetara.\nHala ere, prebentzio probak bai, atzeratu dituzte.\nBai, hori beste arlo bat da. AECCk mezu argia zabaldu du: minbiziak hor jarraitzen du, COVID-19a gorabehera. Alterazioak dituzten pertsonak daude oraindik: proba bat eginez gero minbizia diagnostikatuko diete, eta egiten ez badiete gehiago konplikatuko zaie. Artatu beharreko gaixoak daude oraindik. Arreta koronabirus berri eta oldarkor honetan jarri da, baina ezin diegu arreta kendu minbiziari eta beste gai garrantzitsuei. Gaixoen beharrez gain, ikerketa eta detekzio goiztiarra ere ezin dira utzi alde batera. Horiei esker, minbiziaren eragina txikiagoa da. Egia da hori guztiori geldiarazi egin dela hilotan. Garrantzitsua da horri berrekitea ahalik eta azkarren.\nHorregatik esan du elkarteak pazienteen artean sortutako larrialdi psikologikoari larrialdi soziala, zientifikoa eta osasun arlokoa gehituko zaizkiola?\nBai. Premiazkoa da COVID-19ari buruz ikertzea, baina duela hiru hilabete zuen premia bera du minbiziari buruzko ikerketak orain. Gertatu zaigun hau hausnarketarako mugarri izan daiteke, kontuan hartuta kostatu egiten zaigula ikerketan inbertsio handiak egiteko beharra baloratzea. Ikusi dugu ikerketa dela bizitza salba diezagukeena.\nGerta liteke minbizi diagnosi gutxiago egotea aurten COVID-19aren krisiaren ondorioz?\nGurean, hilabete eta erdian ia ez dugu laguntza eskaririk jaso. Ziurrenik diagnostikoak ere gelditu egin dira: jendea ez delako joan edota probak ez direlako egin. Orain, laguntza eskari handia dugu, eta osasun arloan ere, seguruenik, gauza bera gertatuko da. Uste dut gero arta eta proba eskari gehiago egongo direla, eta apirilean edo maiatzean ez dena diagnostikatu ekainean edo uztailean diagnostikatuko dutela, bikoitza. Hau asko luzatu izan balitz, beste kontu bat litzateke: minbiziaren diagnosian denbora asko pasatzen bada, pronostikoa aldatu egin daiteke.\nOndorio psikologikorik utziko du COVID-19ak?\nGarrantzi handia eman zaio bakartzeari, ez kutsatzeko eta birusa gerarazteko. Horrek ondorioak izan ditu maila emozionalean; beste batzuk ez dira joan medikuarenera, beldur zirelako. Gure orekarako eta osasunerako oso garrantzitsuak diren hainbat gauza alde batera utzi ditugu, arreta konfinamenduan bakarrik jarri delako. Horrek guztiorrek ere ondorioak izango ditu osasun mentalean, eta, ziurrenik, baita osasun fisikoan ere. Datozen hil edo urteetan ikusiko ditugu ondorioak. Horrez gain, krisi ekonomikoak eragina du pertsonak zaintzeko edo artatzeko moduan ere. Bizi dugun guztiak eragina izango du gure osasunean eta osasun sisteman ere, horri aurre egin beharko baitio.


Sektore nautikoa zabaltzeko ekintzak | Ideiak Bizirik\n← Arrakasta izan du, berriro, XIX. Enpleguaren Asteak\nInternazionalizazio programaren» oinarri arautzaileak eta 2017ko deialdia. →\n· Turismoko profesionalei zuzendutako ate irekietako jardunaldia antolatu da\n· Hirugarren edizioa du aurten ate irekietako jardunaldiak\nGaurtik aurrera, bi astez, sektore turistikoko profesionalei zuzendutako ate irekietako jardunaldia antolatu dute sektore nautikoko enpresek, Bidasoa bizirik-ekin elkarlanean. Tour Operatzaileak, bidaia agentziak, hotelak eta turismoarekin lotutako bestelako enpresak egongo dira bertan, eta eskualdeko eskaintza nautikoa lehen eskutik ezagutzeko aukera izango dute.\nEskaintzan eta eskarian urtero-urtero handituz doazen zerbitzu turistikoan ezagutaraztea da helburua. Azken hiru urteetan egin izan dira ate irekietako jardunaldiak.\nBidasoa eskualdeko eskaintza nautikoa, Hondarribikoa bereziki, gero eta handiagoa eta anitzagoa da. Nabigazioa eta bela arina egin daiteke, zehazki Hondarribia Klub Nautikoan; Estatxak eta Navegavelak belaontzian nabigatzeko aukera ematen dute; Jolaskik katamaranean ibilaldiak eskaintzen ditu; urpekaritza eskaintza zabala dago Aquaman Apnea Hondarribia eta Hondarribia Urpekaritzarekin; Santiagotarrak-ek eta Hondarribia Arraun Elkarteak piraguan nabigatzeko aukera ematen dute, Hondarribia SUP Eskolak, Surf teknikak eta Central Surf Eskolak surf zerbitzuak eskaintzen dituzte; eta azkenik, Water Joyk urarekin lotutako jarduera ezberdinak eskaintzen ditu, ur motoak nabarmentzen direlarik.\nJarduera horien garapena sustatzeko, Bidasoa bizirik-ek mahai nautikoa antolatu du, enpresa nautikoei aurreko urtean burutu diren eta oraingoan egingo diren jardueren eta ekintzen berri emateko. Gainera, haien jarduerei, haien kalitate programei eta sektorea indartzeko dituzten ekimen bateratuei buruzko informazioa ematen dute: liburuxka bateratua, publizitate kanpainak edo ate irekietako jardunaldiak. Eskualdeen arteko mahaietan ere parte hartzen dute enpresa horiek.\nEra berean, gure eskualdean garrantzia duen jarduera ekonomikoa indartzeko balio dute ekintza horiek.\nSarrera hau Ekintzaile-komunitatea kategorietan argitaratu da eta hondarribia, náutica, nautika etiketarekin. Gorde permalinka.


Saint-Haon - Wikipedia, entziklopedia askea.\nCanton of Pradelles (en)\n44° 50′ 46″ N, 3° 45′ 30″ E / 44.8461°N,3.7583°E / 44.8461; 3.7583Koordenatuak: 44° 50′ 46″ N, 3° 45′ 30″ E / 44.8461°N,3.7583°E / 44.8461; 3.7583\nSaint-Bonnet-de-Montauroux, Alleyras, Le Bouchet-Saint-Nicolas, Landos, Ouides, Rauret eta Saint-Christophe-d'Allier\n300 (2017ko urtarrilaren 1a)\n147 (%49) 153 (%51)\nSaint-Haon (frantsesez eta ofizialki: Saint-Haon) Okzitaniako udalerri bat da. Administratiboki Frantziako Loira Garaia departamenduan dago, Auvernia-Rodano-Alpeak eskualdean. 2013an 375 biztanle zituen.\n2007an Saint-Haon udalerrian erroldatutako biztanleak 375 ziren. Familiak 174 ziren, horien artean 55 pertsona bakarrekoak ziren (25 bakarrik bizi ziren gizonak eta 30 bakarrik bizi ziren emakumeak), 64 seme-alabarik gabeko familiak ziren, 38 seme-alabak dituzten bikoteak ziren eta 17 seme-alabak dituzten guraso-bakarreko familiak ziren.\n2007an 395 etxebizitza zeuden, 177 familiaren etxebizitza nagusia ziren, 170 bigarren erresidentzia ziren eta 48 hutsik zeuden. 388 etxeak ziren eta 6 apartamentuak ziren. 177 etxebizitza nagusietatik 155 bere jabearen bizilekua ziren, 12 alokairuan okupaturik zeuden eta 11 doan lagata zeuden; 1ek gela bat zuen, 4 etxek bi zituzten, 31 etxek hiru zituzten, 50 etxek lau zituzten eta 91 etxek bost zituzten. 142 etxek euren parking plaza propioa zuten azpian. 75 etxetan ibilgailu bat zegoen eta 69 etxetan bat baino gehiago zituzten.\nSaint-Haon udalerriko biztanleria-piramidea 2009an .\n2007an lan egiteko adina zuten pertsonak 211 ziren, horien artean 148 aktiboak ziren eta 63 inaktiboak ziren. 148 pertsona aktiboetatik 132 lanean zeuden (76 gizon eta 56 emakume) eta 14 langabezian zeuden (7 gizon eta 7 emakume). 63 pertsona inaktiboetatik 29 erretiraturik zeuden, 11 ikasten zeuden eta 23 "bestelako inaktibo" gisa sailkaturik zeuden.\n2009an Saint-Haon udalerrian 153 unitate fiskal zeuden, 318 pertsonek osaturik. Pertsona bakoitzeko diru-sarrera fiskalaren mediana urteko 10.985,5 euro zen.\n2007an zeuden 10 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 1 eraikuntza enpresa zen, 1 ibilgailuen saltze eta konpontze enpresa zen, 1 garraio enpresa zen, 2 ostalaritza eta jatetxe enpresak ziren, 1 informazio eta komunikazio enpresa zen eta 2 zerbitzu enpresak ziren.\n2009an zeuden norbanakoentzako 2 zerbitzu publikoak ibilgailuen konpontzeko eta nekazaritza tresnetako lantokia ziren.\n2000. urtean Saint-Haon udalerrian 49 nekazaritza-ustiategi zeuden, 2.560 hektarea erabiltzen.\nRauret (4,2 km)\nSaint-Christophe-d'Allier (4,3 km)\nSaint-Bonnet-de-Montauroux (4,6 km)\nLe Bouchet-Saint-Nicolas (5,5 km)\nLandos (5,8 km)\nLaval-Atger (6,5 km)\nSaint-Vénérand (6,5 km)\nOuides (6,7 km)\nBNF: 152600969 (data)\nOrriaren azken aldaketa: 29 azaroa 2020, 12:55.


416/2013 FORU AGINDUA, abenduaren 20koa, Ekonomia, Ogasun, Industria eta Enpleguko kontseilariak emana, honako foru agindu hauek aldatzen dituena: 219/2008 Foru Agindua, abenduaren 16koa; 223/2011 Foru Agindua, abenduaren 27koa, eta 231/2013 Foru Agindua, ekainaren 18koa. 219/2008 Foru Aginduaren bidez, Pertsona Fisikoen Errentaren gaineko Zergako lan etekinen, enpresa eta lanbide jarduera batzuen, sarien eta errenta-egozpen batzuen atxikipen eta konturako diru-sarreren urteko laburpenerako 190 eredua onetsi zen. 223/2011 Foru Aginduaren bidez, 193 eredua onetsi zen, ondasun higigarrien kapitalaren zenbait etekinengatik Pertsona Fisikoen Errentaren gaineko Zergarako eta, zenbait errentarengatik, Sozietateen gaineko Zergarako eta establezimendu iraunkorrei dagokien Ez-egoiliarren Errentaren gaineko Zergarako egindako atxikipenen eta konturako sarreren urteko laburpena aurkezteko. Halaber, azaroaren 24ko 208/2008 Foru Aginduaren bidez onetsitako 196 ereduaren diseinu fisiko eta logikoak aldatu ziren. ... - Nafarroako Aldizkari Ofiziala - Legegintza - VLEX 484603934\n416/2013 FORU AGINDUA, abenduaren 20koa, Ekonomia, Ogasun, Industria eta Enpleguko kontseilariak emana, honako foru agindu hauek aldatzen dituena: 219/2008 Foru Agindua, abenduaren 16koa; 223/2011 Foru Agindua, abenduaren 27koa, eta 231/2013 Foru Agindua, ekainaren 18koa. 219/2008 Foru Aginduaren bidez, Pertsona Fisikoen Errentaren gaineko Zergako lan etekinen, enpresa eta lanbide jarduera batzuen, sarien eta errenta-egozpen batzuen atxikipen eta konturako diru-sarreren urteko laburpenerako 190 eredua onetsi zen. 223/2011 Foru Aginduaren bidez, 193 eredua onetsi zen, ondasun higigarrien kapitalaren zenbait etekinengatik Pertsona Fisikoen Errentaren gaineko Zergarako eta, zenbait errentarengatik, Sozietateen gaineko Zergarako eta establezimendu iraunkorrei dagokien Ez-egoiliarren Errentaren gaineko Zergarako egindako atxikipenen eta konturako sarreren urteko laburpena aurkezteko. Halaber, azaroaren 24ko 208/2008 Foru Aginduaren bidez onetsitako 196 ereduaren diseinu fisiko eta logikoak aldatu ziren. ...\n190 eredua Pertsona Fisikoen Errentaren gaineko Zergako lan etekinen, enpresa eta lanbide jarduera batzuen, sarien eta errenta-egozpen batzuen atxikipen eta konturako diru-sarreren urteko laburpenerako erabiltzen da. Eredu horretan, berariaz bereizten da ordainketa bakarreko langabezia-prestazioen eta gainerako errenta salbuetsien aitorpena. Hona, horrela jokatzeko arrazoia: zergak zuzen kudeatze aldera, zerga-administrazioen arteko informazio trukerako errenta horien artean desberdintzea erabaki da; izan ere, Nafarroan, Pertsona Fisikoen Errentaren gaineko Zergaren Testu Bateginaren 7.a) artikuluaren arabera, errenta horiek erabat salbuetsiak bazeuden ere (testu bategina ekainaren 2ko 4/2008 Legegintzako Foru Dekretuaren bidez onetsi zen), Estatuan 15.500 euro artekoak bakarrik salbuesten ziren, azaroaren 28ko 35/2006 Legeari jarraikiz.\nAlabaina, 2013ko urtarrilaren 1etik aurrerako ondorioak dituen uztailaren 26ko 11/2013 Legearen bidez, aldatu egin da 35/2006 Legearen 7. artikuluko n) letra, honela: lehenago ordainketa bakarreko langabezia-prestazioen salbuespenari aplikatu beharreko 15.500 euroko muga kendu da. Gorago aipatutako 11/2013 Legearen bidez, ekintzaileei laguntzeko eta enpleguaren sorrera eta hazkundea sustatzeko neurriak hartu ziren.\nHorrenbestez, kasuan kasuko erakunde kudeatzaileak 2013ko urtarrilaren 1etik aurrera aitortzen dituen ordainketa bakarreko langabezia-prestazioak erabat salbuetsiak daude tributu arloko bi araudietan ezarritako zerga ordaintzeaz. Hori horrela, 190 ereduan sartzearen ondorioetarako, L gakoa eta 13 azpigakoa erabiliko dira (ordainketa bakarreko langabezia-prestazioak), eta ereduko D gakoa hutsik geratuko da aipatu prestazioei dagokienez. Nolanahi ere, D gakoa mantendu beharko da 2013ko ekitaldiaren aurreko ekitaldietan bidegabeki jasotako prestazioen itzulketak aipatzeko, baldin eta bere garaian aipatu gakoa erabiliz aitortu baziren.\nEra berean, 190 eta 193 ereduak aldatzen dira. 193 ereduari dagokionez, Ekonomia eta Ogasuneko kontseilariaren abenduaren 27ko 223/2011 Foru Aginduaren bidez onetsi zen, ondasun higigarrien kapitalaren zenbait etekinengatik Pertsona Fisikoen Errentaren gaineko Zergarako eta, zenbait errentarengatik, Sozietateen gaineko Zergarako eta establezimendu iraunkorrei dagokien Ez-egoiliarren Errentaren gaineko Zergarako egindako atxikipenen eta konturako sarreren urteko laburpena aurkezteko. Aipatu eredua aldatzearen arrazoia hauxe da: zergadunari argitzea zein den eredu...\n56/2018 FORU AGINDUA, uztailaren 5ekoa, Garapen Ekonomikorako kontseilariak emana, luzatzen dituena salgaiak garraiatzeko zenbait ibilgailuren eta ibilgailu-multzoren zirkulazioari ezarritako mugak Nafarroako Foru Komunitateko N-121-A, NA-1210 eta N-121-B errepideetan ibiltzeko.\nOrden TIN/2536/2010, de 16 de septiembre, por la que se convoca la provisión de puestos de trabajo por el sistema de libre designación.


Apalategi, Egaña, Laburu eta Ibartzabal, Arranoko bertso saioan - Goierriko Hitza : Goierriko Hitza\nBertsolari Txapelketa Nagusiko 4. finalaurreko saioa. Durango (Euskal Herria). 2017ko Azaroaren 12a. (Gari Garaialde / Bostok Photo / Bertsozale Elkartea)\nArrano kultur elkarteak Loinatz Jaietan antolatzen duen bertso saioa etzi egingo da, 12:30ean. Entzuleek Goierri Telebistaren edo bertsoa.eus webgunearen bitartez jarraitu beharko dute saioa. Zuzenean eskainiko dute. Inolaz ere ezin da saioa jarraitzera bertaratu, jende pilaketarik ez dadin sortu. Goi milako laukotea arituko da kantuan: Iñaki Apalategi beasaindarraren alboan Andoni Egaña. Nerea Ibartzabal eta Agin Laburu egongo dira. Jai jartzaile lanetan Igor Eguren arituko da.\nBertso saioa, ondo bidean, festetako asteartean izaten da. Aurten, ordea, jendea entzutera gerturatu ezin daitekeenez arduradunek asteburura atzeratzea erabaki dute pantaila baten bidez jarraitu ahal izateko erraztasunak egoteko.


Ikastolako haurrak, Eguneko Zentroko aitona-amonak eta txakurrak elkarrekin - - Zarauzkohitza.eus\nIkastolako haurrak, Eguneko Zentroko aitona-amonak eta txakurrak elkarrekin\nZarauzko Ikastola 2019-12-19 19:48\nTxakurrak, aitona-amonak eta haurrak; Canem Elkartea, Zarauzko Maria Etxetxeki Eguneko Zentroa eta Zarauzko Salbatore Mitxelena ikastolako Haur Hezkuntzako 5 urteko haurrak. Izan ere, Txakurterapia izeneko ekimenean bildu dira guztiak eguneko zentroan bertan egin dituzten 3 saioetan.\nJakina da terapietan animaliak, eta gehien bat txakurrak, erabiltzeko joera. Bestalde, geroz eta gehiagotan hurbiltzen dira eskola-umeak eguneko zentroetara. Ekimen horiek guztiak uztartu eta txakurrak, adinekoak eta haurrak elkarrekin aritzea, ordea, berritzailea da.\nAitonek eta amonek 5 urteko haurrak laguntzaile eta konplize izan dituzte txakurrekin egindako saioetan. Lehen uneko izotzaldia urtuta, elkarrizketa interesgarriak piztu dira haur izandako eta adineko izango direnen artean.\nUne samurrak bizitu dituzte guztiek saio horietan, komunikazioa barra-barra loratu baita haien artean.Denek dugulako denek beharra eta denok dugulako zer eskainia eta elkarrengandik zer ikasia.